Perang Ukraine: Angka kematian ‘sedikit menakutkan’

LYSYCHANSK: Sepasukan perubatan Ukraine bergegas ke arah seorang askar yang berdarah selepas terkena tembakan ketika berjuang mempertahankan negaranya daripada pencerobohan Rusia.

Sementara itu, beberapa askar turut membentuk bulatan pelindung mengelilingi pasukan perubatan bagi melakukan pemindahan tentera yang cedera ke hospital berhampiran dengan menaiki ambulans.

Terdahulu, Moscow dan Kiev masing-masing tidak menandatangani Konvensyen 2008 yang melarang penggunaan bom dan roket yang menyebarkan peluru kecil, tetapi boleh membawa maut ke kawasan yang lebih besar seperti padang atau blok bandar.

Penggunaan bom dan roket di Ukraine menyerlahkan sifat kejam menyerang orang awam dan tentera dalam perang selama dua setengah bulan.

Pusat pemeriksaan terakhir menuju ke Bilogorivka, sebuah kampung yang akan membantu Rusia melancarkan serangan ke atas ibu kota pentadbiran timur Ukraine, Kramatorsk jika Bilogorivka jatuh ke tangan Rusia.

Dalam pada itu, Ukraine berhempas pulas dalam usaha yang semakin terdesak untuk mempertahankan barisan hadapannya.

Dua bandar terkepung di sebelah timur Bilogorivka iaitu Lysychansk dan Severodonetsk adalah zon perang yang terbiar, tetapi masih dipertikaikan yang mungkin dituntut oleh Rusia pada bila-bila masa.

Apa yang berlaku di dalam Bilogorivka hampir mustahil untuk disahkan kerana kedua-dua penempatan dan jalan di sekelilingnya dibom dan dibedil tanpa henti dengan pelbagai jenis peluru.

Presiden Ukraine Volodymyr Zelensky berkata, 60 orang maut apabila Rusia mengebom sebuah sekolah yang melindungi 90 penduduk kampung pada hujung minggu lalu.

Askar yang muncul dari Bilogorivka tidak dapat mengesahkan dakwaan itu kerana sekolah itu berada di kawasan utara di bawah kawalan Rusia.

“Apa yang boleh anda lakukan… kerajaan adalah kerajaan. Tetapi, kami tidak mempunyai perlindungan.\

“Kami tidak mempunyai senjata mortar. Saya tidak tahu bagaimana unit kami akan melawan?,” ujar seorang pejuang sukarelawan.

Semangat ketenteraan yang melonjak dan sokongan negara yang mencurah-curah kepada tentera memainkan peranan penting kepada keupayaan Ukraine untuk mula-mula mempertahankan Kiev dan kemudian menghalang kemaraan Rusia merentasi timur.

Ini mungkin lebih sukar untuk dikekalkan apabila jumlah kematian meningkat dan kekuatan Rusia yang unggul dari segi jumlah tentera.

Justeru, angka tentera kedua-dua pihak yang terkorban masih sukar disahkan dari segi angka.

Tetapi, pegawai perubatan yang merawat askar yang cedera di pusat pemeriksaan Bilogorivka berpendapat angka tentera yang terkorban jauh lebih tinggi daripada apa yang dialami Ukraine pada permulaan pemberontakan yang disokong Kremlin pada 2014.

“Secara keseluruhan, jika anda melihat statistik, ia sedikit menakutkan,” kata doktor sukarelawan, Yuriy Kozhumyaka selepas membantu mengangkat askar yang cedera ke dalam ambulans.

“Anda mesti bersedia untuk itu. Tetapi, anda tidak perlu gentar,” kata pengajar seni berusia 37 tahun itu yang bertukar menjadi doktor.

Rakan sukarelawan paramedik, Andriy Kukhar, 38 juga melahirkan pendapat yang sama seperti rakan sekerjanya.

“Ramai yang terkorban. Kami tidak boleh berbuat apa-apa untuk membantu mereka. Tetapi, ini adalah peperangan. Kami tahu ini,” kata Kukhar yang merupakan doktor gigi. -AFP

See author's posts


Niat jahat curi ambulans terbatal

ANNAPOLIS: Niat jahat seorang wanita yang mencuri sebuah ambulans dari sebuah balai bomba dan penyelamat menerima padah apabila terlibat dalam satu kemalangan dengan sebuah van di Annapolis, Amerika Syarikat (AS) pada Sabtu lalu.

Menurut laporan AFP pada 13 Jun lalu, polis menerima panggilan telefon mengenai kejadian kecurian di Balai Bomba Anne Arundel di Annapolis Barat.

Dalam kejadian kira-kira pukul 12.07 tengah hari itu, seorang wanita yang tidak dikenali dikatakan memasuki balai bomba itu sebelum memandu sebuah ambulans, kata seorang pegawai di balai bomba berkenaan.

Polis kemudian menggiatkan usaha memburu suspek yang lari dari tempat kejadian.

Bagaimanapun, malang nasib pencuri wanita berkenaan apabila dalam keadaan kelam kabut memandu ambulans yang dicurinya, dia kemudian merempuh sebuah dalam van tersebut.

Pemandu wanita berkenaan dilaporkan mengalami kecederaan yang serius dan dibawa untuk dirawat di pusat rawatan Baltimore Shock Trauma.

Polis Mukim Anne Arundel kini sedang menyiasat suspek tersebut. – AFP

See author's posts


Kerajaan komited bawa kesejahteraan untuk rakyat

LUNDU: Kerajaan terus komited untuk memastikan semua golongan di negeri ini mendapat keselesaan dan bantuan terutamanya dari segi bantuan asas.

Pengerusi Lembaga Amanah Kebajikan Islam Lundu (LAKIL), Datu Amar Jamilah Anu berkata, perkhidmatan bantuan kebajikan disediakan kepada kumpulan sasar yang memerlukan bagi memastikan mereka dapat meneruskan kelangsungan hidup dengan lebih baik.

“Program seperti ini diadakan bagi memastikan penyampaian perkhidmatan kebajikan kepada golongan sasar jabatan tercapai sepenuhnya.

“Di samping itu, program seperti ini merupakan satu platform bagi penduduk di kawasan Lundu untuk mengetahui dengan lebih lanjut perkhidmatan dan inisiatif yang diperkenalkan oleh pihak Kementerian dan Jabatan Kebajikan Masyarakat (JKM) Sarawak,” katanya.

Beliau berkata demikian sewaktu berucap semasa Program Penyampaian Bantuan Inisiatif Kerajaan Sarawak dan Pemantauan Projek PPDK Pakma Gading dan PAWE Lundu di Mahligai Gading Lundu, di sini, semalam.

Dalam pada itu, beliau berkata semua inisiatif yang disalurkan oleh Kementerian amnya dan JKM Sarawak khasnya bersesuaian dengan perkembangan kesejahteraan komuniti, sosioekonomi, kebajikan dan sosial masyarakat di Tanjung Datu.

Jelas beliau, Kerajaan Sarawak telah dan akan terus menyediakan pelbagai inisiatif serta peluang-peluang yang amat luas kepada masyarakat di kawasan tersebut.

Dalam majlis yang sama, beliau menyeru para penduduk di kawasan tersebut untuk terus memberi sokongan kepada Gabungan Parti Sarawak (GPS) bagi memastikan kesinambungan kemajuan terutamanya dari segi infrastruktur serta kesejahteraan rakyat.

Turut hadir pada majlis tersebut ialah Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak, Dato Sri Fatimah Abdullah, Residen Bahagian Kuching, Datu Sherrina Hussaini, Pegawai Daerah Lundu, Gustian Durani dan Pengarah JKM Sarawak, Noriah Ahmad.

Oleh RYNNA SHA’ERRA

See author's posts


Famalia FT lakar sejarah tersendiri

PASUKAN Famalia FT melakar sejarah tersendiri apabila berjaya merangkul gelaran juara Futsal Piala YB Datuk Francis Harden Hollis bersempena Karnival Sukan Saberkas (KASUS) Cawangan Simanggang dekat sini semalam.

Famalia FT yang muncul sebagai juara itu telah menewaskan pasukan Kameroshi dengan jaringan 3-2 melalui penentuan sepakan penalti setelah kedua-dua pasukan terikat 1-1 pada aksi perlawanan akhir di Dewan Kompleks Sukan Sri Aman.

Dengan kejuaraan itu, Famalia FT berjaya membawa pulang hadiah wang tunai sebanyak RM700, piala iringan dan medal manakala Kameroshi selaku naib juara pulang dengan hadiah wang tunai sebanyak RM500 beserta piala iringan dan medal.

Sementara itu, perebutan di tempat ketiga pula menyaksikan pasukan C.K.T Ft A pula turut memperolehi kemenangan selepas menewaskan pasukan Milo Dinosour 3-2.

Dengan itu, pasukan pasukan C.K.T Ft A berjaya membawa hadiah wang tunai sebanyak RM300, piala beserta medal manakala pasukan Milo Dinosour hanya membawa pulang medal sahaja.

Sebanyak 32 buah pasukan telah menghantar penyertaan pada kejohanan yang telah berlangsung selama dua hari tersebut.

Kesemua hadiah pemenang telah disampaikan oleh Exco Saberkas Sarawak, Alfred Kendim yang mewakili Menteri Muda Kesejahteraan Komuniti Datuk Francis Harden Hollis.

Oleh Adi Safarman

See author's posts


Laungkan amaran awal

SARAWAK United FC melaungkan amaran awal dalam misi memburu gelaran juara Liga Premier 2021 selepas menundukkan Kelantan United FC 2-0 pada aksi pembuka tirai di Stadium Hang Jebat, malam semalam.

Skuad bimbingan E. Elavarasan itu mula menunjukkan taring apabila membuka tirai jaringan seawal minit ke-11.

Ia berpunca daripada kealpaan benteng pertahanan Kelantan United yang dimanfaatkan sepenuhnya Cristie Jayaseelan untuk membolehkan skuad ‘The Golden Hornbill’ itu berada di hadapan.

Enam minit selepas itu, Sarawak United hampir menggandakan jaringan menerusi Lee Chang Hoon, malangnya sepakan kencangnya itu sekadar menggegar gawang.

Sarawak United akhirnya berjaya menggandakan jaringan pada minit ke-31 menerusi sepakan penalti yang disempurnakan Uche Agba selepas Mohamad Hariz Kamaruddin mengasari Norshahrul Idlan Talaha dalam kotak penalti.

Bersambung babak kedua, pasukan pelawat yang ketinggalan dua gol dilihat cuba bangkit dan mengasak kubu tuan rumah.

Namun usaha mereka masih gagal memecah kebuntuan apabila gagal memburu sebarang gol sehingga wisel penamat dibunyikan.

Oleh ADI SAFARMAN

See author's posts


Dana Bantuan Anti-Pandemik kumpul RM380,000

KUCHING: Program Dana Bantuan Anti-Pandemik Sarawak yang dilancarkan oleh Persatuan Cina Bahagian Kuching, Samarahan dan Serian berjaya mengumpul hampir 10,000 penderma dan jumlah ketupan lebih  RM380,000.

Pengerusi program tersebut merangkap Timbalan Pengerusi Persekutuan Persatuan Cina Bahagian Kuching, Samarahan dan Serian, Kuek Eng Mong dalam mesyuarat mingguan menerusi aplikasi Zoom semalam berkata,  mereka akan dapat menjangkau lebih daripada sasaran dengan 10,000 penderma tidak lama lagi.

“Saya berharap anggota persatuan, organisasi atau individu yang telah bersetuju untuk memberikan sokongan wang mereka untuk kempen ini dapat menyerahkan senarai penderma mereka bersama-sama dengan sumbangan tersebut kepada persatuan atau jawatankuasa program ini dengan kadar yang segera.

“Setelah itu, dana tersebut akan diserahkan kepada Jawatankuasa Pengurusan Bencana Sarawak secepat mungkin,” ujarnya.

Tambahnya lagi, masyarakat boleh menyalurkan derma menerusi kod QR Sarawak Pay yang telah disediakan oleh persatuan mereka.

“Sejak program ini dilancarkan pada hujung bulan Jun yang lalu, ia mendapat sambutan yang amat luar biasa dari orang ramai dan hanya dalam masa enam minggu, jumlah derma yang ditetapkan melebihi daripada sasaran.

“Sehingga minggu lalu, jumlah penderma telah mencapai 9,227 dan menjangkakan bahawa sasaran 10,000 penderma dapat dicapai dalam beberapa hari ini,” ujarnya.

Dalam pada itu, Presiden Persekutuan Persatuan Cina Bahagian Kuching, Samarahan dan Serian, Dato Richard Wee berkata,  kejayaan tersebut amat membanggakan kerana jawatankuasa berjaya mencapai sasaran 10,000 penderma hanya dalam satu bulan lebih awal daripada jangkaan dua bulan.

“Ini jelas menunjukkan kecekapan tinggi ahli jawatankuasa dalam melaksanakan tugas mereka dan semangat kerjasama antara anggota persatuan,” katanya.

Di samping itu, Kuek memberitahu persekutuan tersebut akan mengadakan sesi penyerahan dana pada 26 Julai ini di Tingkat 3, Persatuan Cina Bahagian Kuching, Samarahan dan Serian yang akan melibatkan para pelajar, ibu bapa dan pengarah dari semua enam Sekolah Rendah Cina.

Oleh RYNNA SHA’ERRA

See author's posts


Isu MA63 dan pembentukan Malaysia perlu ‘dinegarakan’

KUCHING: Kebanyakan rakyat di negara ini terutama di Semenanjung kurang terdedah kepada perkembangan pembangunan di negeri ini, malah kurangnya pengetahuan mengenai Perjanjian Malaysia 1963 (MA63) serta penubuhan Malaysia itu sendiri.

Premier Sarawak, Datuk Patinggi Tan Sri Abang Johari Tun Openg berkata ini kerana mereka terutama dalam kalangan anak muda tidak didedahkan mengenai isu itu.

“Dulu mereka (anak Sarawak) yang ingin melanjutkan pelajaran, terpaksa ke Semenanjung kerana hanya di Semenanjung mempunyai universiti.

“Sebaliknya, mereka dari Semenanjung tidak terdedah dan tidak kenal dengan Sarawak kerana pada masa itu belum ada universiti di Sarawak.

“Kemudian, universiti kita tidak menawarkan (pengajian berkaitan) MA63 dan tidak diajar di (fakulti) sekolah undang-undang. Oleh itu, sejarah pembentukan Malaysia dan undang-undang berkaitan perlu dinegarakan,” katanya pada program ‘Untukmu Malaysia’ yang disiarkan secara langsung di TV1 malam ini.

Abang Johari berkata demikian ketika ditanya pengacara program itu mengapa masih ramai orang Semenanjung Malaysia tidak nampak kegemilangan Sarawak dari segi kemajuan dalam pembangunan.

Sementara itu, Abang Johari berkata beliau juga berhasrat untuk memberikan pendidikan percuma kepada anak-anak Sarawak berkelayakan untuk mendapatkan pendidikan sehingga ke peringkat tertinggi.

“Kita akan menubuhkan dana kekayaan berdaulat sendiri untuk rakyat dan ini akan membawa pulangan positif kepada ekonomi negeri pada masa depan

“Rang Undang-Undang (RUU) bagi mewujudkan satu ordinan dana kekayaan berdaulat di Sarawak akan dibentang pada sidang Dewan Undangan Negeri selepas PRU15 ini iaitu minggu depan,” katanya.

See author's posts


Had hutang Malaysia boleh ditingkatkan jika perlu

KUALA LUMPUR: Walaupun nisbah hutang kepada Keluaran Dalam Negara Kasar (KDNK) Malaysia boleh mencecah sehingga had statutori 55 peratus menjelang hujung tahun, had itu bersifat ‘penetapan sendiri’ dan boleh diubah melalui parlimen jika dianggap perlu bagi kesejahteraan rakyat, kata Pengarah Urusan Malaysian Industrial Development Finance (MIDF), Datuk Charon Wardini Mokhzani.

Secara teknikal, badan perundangan itu boleh meningkatkan had hutang tetapi ini bergantung kepada sesi perbincangan dan Malaysia akan menunggu keputusan tersebut, katanya.

“Secara teknikalnya, kita boleh letak lebih tinggi disebabkan had siling itu, kita yang tetapkan melalui sesuatu akta, ini boleh diubah melalui parlimen (bagi meningkatkan lagi) kepada 60 hingga 65 peratus bergantung kepada keperluan negara,” katanya semasa webinar ‘Surviving and Embracing Malaysia’s New Normal’ semalam.

Semalam, Menteri Kewangan Tengku Datuk Seri Zafrul Abdul Aziz berkata, tahap hutang negara, sekarang pada 52 peratus, mungkin mencecah 55 peratus pada hujung tahun ini disebabkan oleh langkah yang dilaksanakan di bawah Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) yang bertujuan untuk mengurangkan beban hidup serta sebagai rangsangan ekonomi.

Menurut MIDF, sektor yang menerima kesan positif dalam era normal baharu adalah infrastruktur teknologi maklumat, pengeluar peralatan, pemaju perisian, teknologi awan, sarung tangan, peralatan perlindungan peribadi, peralatan perubatan, pembekal pendidikan dalam talian dan e-dagang.

Sementara itu, sektor yang neutral adalah pembuatan serta pemprosesan makanan, manakala sektor terjejas secara negatif terdiri daripada bidang peruncitan, makanan dan minuman, pelancongan, syarikat penerbangan, pusat hiburan termasuk kompleks membeli-belah.

Realitinya, wabak Covid-19 meninggalkan kesan ke atas sebahagian sektor perniagaan terutamanya perusahaan kecil dan sederhana (PKS) dalam lima kelompok isu seperti tekanan ke atas aliran tunai, pinjaman tersedia tetapi tidak mudah diakses, logistik dan isu pelabuhan, gangguan rantaian bekalan dan kekangan dalam memenuhi peningkatan permintaan.

Ketua Pembangunan Kewangan MIDF, Azizi Mustafa memberitahu daripada segi akses kepada kewangan, kerajaan telah mengumumkan hampir RM300 bilion dalam pakej rangsangan untuk membantu ekonomi dan perniagaan berjalan.

Malaysia telah membiayai pakej rangsangan yang merangkumi RM260 billion untuk PRIHATIN dan RM35 bilion (PENJANA) untuk keluar dari kemerosotan ekonomi.

“(Bagaimanapun,) saya menjelaskan adalah mustahil untuk kerajaan mampu membantu semua syarikat serta memberi bantuan kepada semua sektor dalam ekonomi.

“Persoalannya, sektor mana yang kerajaan perlu datang dan bantu, sektor mana yang perlu diutamakan. Kita tahu ini adalah mustahil (untuk bantu semua pihak),” kata Azizi.

Sebagai contoh, beliau menunjukkan kepada sektor pelancongan yang merupakan sektor paling terjejas.

Azizi menampilkan soalan yang retorik: Perlukan kerajaan memperuntukkan sejumlah besar dana, dan jika perlu, berapa banyak? Bagaimanapula dengan sektor yang tidak dibantu atau tidak mendapat bantuan yang mencukupi daripada kerajaan?

Beliau juga mendedahkan terdapat banyak isu penyampaian yang mencakupi sama ada bantuan kepada perniagaan yang perlu, diberikan dengan pantas atau tidak.

Beliau ketika memetik kenyataan Kementerian Pembangunan Usahawan dan Koperasi, berkata tinjauan mengenai keadaan PKS semasa Covid-19 oleh SME Corp Malaysia dalam menghadapi cabaran yang dihadapi bagi akses insentif mendapati, 30.1 peratus daripada responden mengadu bahawa proses kelulusan pinjaman adalah terlalu perlahan dan tidak mudah.

Cabaran lain adalah terma dan syarat pinjaman yang ketat (37.4 peratus), kekurangan maklumat dan prosedur yang tidak jelas mengenai insentif rangsangan (29.2 peratus) termasuk keperluan untuk opsyen selain daripada pembiayaan hutang (17.9 peratus).

Katanya, kadar ambilan untuk pelbagai pinjaman yang diberikan oleh kerajaan adalah lebih kurang dua peratus; tidak banyak PKS yang mendapat manfaat daripada pinjaman mudah ini, yang mana, hanya tiga daripada 10 syarikat PKS mengambil insentif.- Bernama

See author's posts


PERKESO luluskan RM8.99 bilion subsidi upah

KUALA LUMPUR: Pertubuhan Keselamatan Sosial (PERKESO) telah meluluskan RM8.99 bilion di bawah program subsidi upah setakat 31 Julai 2020 yang telah memanfaatkan lebih 2.6 juta pekerja, kata Menteri Kewangan, Tengku Datuk Seri Zafrul Abdul Aziz.

Beliau berkata, program skim subsidi upah itu akan dapat terus membantu majikan dan pekerja yang terkesan akibat Covid-19.

“Untuk makluman semua, pihak PERKESO juga telah memuat naik nama majikan yang telah menerima bantuan berkenaan.

“Tindakan ini diambil ekoran aduan daripada awam bahawa ada majikan yang mengambil subsidi tetapi masih memberhentikan atau memotong gaji pekerja tanpa persetujuan mereka,” kata beliau dalam Laporan LAKSANA ke-16 mengenai Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA).

Orang ramai boleh membuat aduan kepada pihak PERKESO di emel aduansip@perkeso.gov.my atau talian 1300 228 000 untuk tindakan lanjut.

Mengulas mengenai Skim Pemulihan Perniagaan TEKUN (TBRS), beliau berkata setakat 31 Julai 2020, sejumlah 1,810 permohonan diluluskan berjumlah RM13.3 juta.

Daripada jumlah itu, RM6.8 juta telah disalurkan dan memanfaatkan 900 perusahaan kecil dan sederhana mikro.

Sementara itu, mengenai objektif PENJANA untuk merangsangkan ekonomi, beliau berkata, 7.44 juta rakyat telah berjaya menerima RM50 dalam e-Dompet mereka dengan nilai sebanyak RM372 juta.

ePenjana adalah salah satu inisiatif yang bertujuan membantu rakyat Malaysia yang layak serta merancakkan perbelanjaan pengguna melalui pemberian kredit RM50 yang dipadankan insentif bernilai RM50.

Ia dilancarkan pada 31 Julai 2020 dengan kerjasama aplikasi pengesan kontak MySejahtera Covid-19 dan salah satu daripada tiga penyedia perkhidmatan e-dompet terkemuka iaitu, Boost, GrabPay dan Touch ‘n Go eWallet

Tengku Zafrul turut mengingatkan orang awam bahawa mereka boleh memanfaatkan insentif cukai untuk pembelian kereta iaitu pengecualian cukai jualan.

Untuk model kereta penumpang pemasangan tempatan (CKD), pengecualian cukai adalah 100 peratus manakala model kereta penumpang import (CBU) pula sebanyak 50 peratus, bermula 15 Jun sehingga akhir Disember 2020.

“Usaha ini dilakukan kerajaan bagi merancakkan kembali industri automotif di dalam negara.

“Berdasarkan laporan yang dikeluarkan oleh Persatuan Automotif Malaysia, jumlah jualan pada bulan Jun 2020 adalah lima peratus lebih tinggi daripada bulan yang sama pada tahun 2019. Ini merupakan perkembangan positif dan selaras dengan matlamat inisiatif ini,” tambah beliau. – Bernama

See author's posts


Wanita terperangkap dalam kereta kemalangan kendiri

LUBOK ANTU: Seoraang wanita terperangkap dalam kereta jenis Perodua Myvi yang dipandunya apabila terbabas dalam satu kemalangan kendiri di Jalan Sedarat, Lubok Antu, pagi tadi.

Bagaimanapun, mangsa berusia 33 tahun itu hanya mengalami cedera ringan dalam kejadian kira-kira jam 7 pagi.

Dia berjaya dikeluarkan dari dalam keretanya kira-kira 30 minit selepas kemalangan oleh anggota dari Balai Bomba dan Penyelamat (BBP) Betong yang hadir di lokasi kejadian pada jam 7.28 pagi.

Ketua Balai BBP Betong, Vincent Baling Yabi berkata pihaknya bergegas ke lokasi kejadian setelah menerima panggilan kecemasan.

“Bertindak dengan maklumat itu, seramai sembilan anggota dari BBP Betong yang diketuai oleh PBK II Edwin Jonani telah bergegas ke lokasi kejadian.

“Pemandu wanita itu tidak dapat keluar dari kenderaan kerana pintu kenderaan tersekat akibat kemalangan dan anggota bomba bertindak membuka pintu sebelah pemandu untuk mengeluarkan mangsa,” katanya kepada pemberita hari ini.

Wanita itu telah diserahkan kepada pihak Kementerian Kesihatan Malaysia (KKM) yang berada di tempat kejadian dan dibawa ke Hospital Sri Aman untuk tindakan lanjut.

Oleh ADI SAFARMAN

See author's posts


BN enda betanding PRN-12

KUCHING: Barisan Nasional (BN) meri jaku pemutus enda masuk Pengawa Bepilih Besai Negeri Sarawak ke-12 (PRN-12) kena 18 Disember ila.

Pekara tu disahka olih Mandal Chairman BN, Datuk Seri Mohamad Hasan dalam Aum Media Khas di sebuah hotel tebilang  ditu, kemari.

Ku iya, tu keterubah iya BN enda masuk betanding sereta nganjung chalun sereta enda ngena lambing ‘dacin’ ba PRN-12.

“Kami datai ke Sarawak kena meri sukung moral sereta madahka kami enda deka betanding ditu, tu penemu BN,” ku iya.

Tambah mega, Parti Pesaka Bumiputera Bersatu (PBB) enggau parti-parti di dalam Gabungan Parti Sarawak (GPS) nya suba bakih-bakih parti komponen di dalam BN ke kala sama bela merintah negeri enggau menua kitai.

“Kami (BN) besampika bakih kitai, GPS ulih menang ba pengawa bepilih tu,” ku iya.

GPS begulai enggau BN sereta Pertubuhan Kebangsaan Melayu Bersatu (UMNO) kenyau ari 1970-an, tang pengudah PRU-14 iya nya dalam taun 2018, GPS udah ngaga pemutus enda begempung enggau BN agi.

“Nya kebuah, sehari tu kitai mengkang bisi kaul ke rapat.  BN  datai meri sukung moral.

“Ngagai rayat Sarawak, aku minta ngambika meri pengarap ngagai GPS merintah negeri tu,” terang iya.

Tambah iya, pekara penegap sesebuah negeri nya pekara ke beguna ungkup pengelantang rayat.

Aku arap ‘angin’ ari Melaka ulih dibai nengah Tasik China Selatan datai ke  Sarawak ke alai rayat Negeri Melaka udah meri kuasa ngagai BN megai  Melaka,” ku iya  baru.

Iya mega enda ngemendarka sebarang orang tauka gerempung menggau ‘dacin’ ungkup PRN-12, enti bisi orang nguna lambang nya, pekara tu deka dibai ngagai Opis Kunsil Pengawa Bepilih Besai (SPR).

See author's posts


Pelbagai resipi masakan bunga Durian

RAJA BUAH, durian sememangnya menjadi kegilaan ramai. Tapi tahukah anda bahawa bunga buah durian boleh dimakan dan ada yang gemar memakannya?

Bunga durian, hanya ada satu atau dua kali musim dalam setahun.

Bagi anda yang pernah merasai bunga durian pasti tahu keenakanya.

Biasanya dijadikan sebagai hidangan sayur atau snek kerana rasanya yang manis.

Bunga durian mempunyai getah atau lendir pada setiap putik debunga atau biji bunga durian.

Oleh itu, sebelum dimasak, ia perlu dibersihkan dengan membuang setiap biji-biji bunga yang ada di hujung bunga durian.

Selepas dibersihkan, bunga durian perlu dicelur atau direbus dalam air panas beberapa minit kemudian ditoskan sebelum memasaknya.

Cara memasak bunga durian ini sangat ringkas tetapi sedap.

Sama sahaja cara memasaknya seperti hidangan sayur yang lain, anda boleh memasak dengan cara yang anda mahukan sama ada goreng bersama ikan bilis, masak belacan bersama cili dan masak lemak.

Selain itu, anda juga memasaknya dengan cara celup tepung.

Nak rasa bunga durian yang sedap, pastikan ambil bunga durian yang segar.

Seorang penggemar bunga durian, Mary Joseph, 42, berkata, beliau tidak pernah melepaskan peluang untuk memasak sayur bunga durian setiap kali tiba musimnya.

“Cara memasak bunga durian ini, sangat mudah, ikut selera masing-masing, kalau saya biasa goreng bersama belacan pedas.

“Sekarang musim bunga durian di beberapa daerah termasuk di Sibu, bolehlah cari bunga durian untuk merasa macam mana sedapnya sayuran ini,” katanya.

Oleh Liong Chai Ling

See author's posts


KMKK perlu proaktif demi kemajuan kampung

LUNDU: Ketua-Ketua Kaum Dan Masyarakat (KMKK) harus lebih proaktif untuk kemajuan kampung dan daerah Lundu, gesa Ahli Dewan Undangan Negeri Sarawak (ADUN) Tanjong Datu, Datin Patinggi Datuk Amar Jamilah Anu.

Beliau berkata demikian sempena sambutan Maal Hijrah 1442Hijrah di Masjid Pehin Sri Haji Adenan Satem, Khamis lalu.

Dengan tema Maal Hijrah “Ummah Rabbani, Negara Harmoni, Majlis telah berlangsung dalam suasana yang amat ringkas dengan beberapa prosedur operasi standard (SOP) yang telah ditetapkan.

Jamilah berkata bersempena tahun baru dan azam  baharu ini,  KMKKdisarankan supaya lebih bekerjasama dengan masyarakat sekitar  bagi menjaga kampung masing-masing.

“Hal ini juga adalah bagi memastikan keperluan dan kehendak yang perlu diutamakan untuk pembangunan yang menyeluruh,” katanya.

Beliau berkata kini Lundu sudah menjadi tumpuan pengunjung pada setiap hujung minggu.

“Setiap KMKK harus memastikan kampung masing-masing bersih dan memberi input tentang bagaimana untuk memajukan lagi kampung-kampung dengan kerjasama erat antara Pemanca, Penghulu dan Ketua-Ketua Kaum Dan Masyarakat Daerah Lundu,” ujar Jamilah.

Pada majlis sama, sejumlah RM15,000 telah disumbangkan oleh pihak Yayasan Jaznan untuk tujuan baik pulih dan membeli peralatan lampu dalam Masjid Pehin Sri Haji Adenan Satem.

Geran Projek Kecil Luar Bandar (MRP) fasa ke-3 iaitu sejumlah RM5, 000 turut disumbangkan kepada  persatuan Ketua-Ketua Kaum Dan Masyarakat Islam N3 Tanjong Datu.

Sempena Maal Hijrah ini juga Pihak Lembaga Amanah Kebajikan Islam Lundu juga turut menyumbang RM2,000 untuk Surau SK Siar.

Jamilah juga menjanjikan akan memperuntukkan RM90,000 untuk diberikan kepada semua 60 JKKK Kampung di N3 Tanjong Datu untuk tujuan kecerian, penyelenggaraaan dewan dan surau ataupun masjid di kampung- kampung berkenaan.

Majlis yang di mulai dengan tazqirah dari Ustaz Azmi Bin Ashaari turut dihadiri oleh Pegawai Daerah Lundu, Gustian Durani, Setiausaha Majlis Daerah Lundu, Norashikin Brahim,Pemanca Bentani Suni dan KMKK Islam Daerah Lundu.

See author's posts


Burgos bakal tinggalkan Atletico

PEMBANTU lama Diego Simeone, Jerman Burgos semalam mengesahkan dia akan meninggalkan Atletico Madrid akhir musim ini untuk meneruskan karier sebagai ketua jurulatih.

Terkenal dengan pendekatannya yang keras dan sikap yang memaksakan, kepergian Burgos akan sangat dirasakan oleh Simeone, yang kedudukannya sendiri di Atletico telah mendapat perhatian dalam beberapa tahun terakhir.

Setelah memimpin pasukan memenangi gelaran La Liga Sepanyol pada tahun 2014, Atleti telah menamatkan musim lebih dari 10 mata di belakang juara Barcelona dalam setiap dua musim terakhir.

Musim ini, mereka menduduki tempat keenam dalam kedudukan liga, walaupun telah menyingkirkan Liverpool daripada pusingan kedua Liga Juara-Juara UEFA pada bulan Mac.

Burgos yang karismatik mengikuti Simeone ketika dia mengambil alih  Atletico pada tahun 2011 setelah pasangan itu sebelumnya bekerja bersama di kelab Argentina, Racing.

“Dia adalah kawan. Kami saling memahami dengan tanda-tanda, dengan penampilan, dengan berlaga kepala,” kata Burgos, dalam video yang disiarkan oleh Atletico Madrid bertajuk “Atleticos, Burgos Jerman ingin memberitahu kami sesuatu”.

“Ada dua peristiwa khusus (saya ingat),” tambah Burgos. “Pelukan kami ketika kami memenangi La Liga dan yang terakhir kami berada dalam bilik persalinan di Anfield.”

Burgos belum mendedahkan kelabnya yang seterusnya tetapi mencadangkan suatu hari nanti dia akan kembali ke Atletico Madrid, di mana dia juga membuat 63 penampilan sebagai penjaga gawang. “Ini jumpa anda nanti, bukan selamat tinggal,” katanya. “Masa akan memberitahu sama ada kita akan bertemu lagi.” – AFP

LA LIGA SEPANYOL

See author's posts


Harga RON97, RON95, diesel kekal

KUALA LUMPUR: Harga runcit petrol RON97 dan RON95 serta diesel kekal tidak berubah bagi tempoh 27 April hingga 3 Mei depan.

Kementerian Kewangan dalam kenyataan hari ini memaklumkan harga RON97 ialah RM3.35 seliter, RON95 (RM2.05 seliter) dan diesel (RM2.15 seliter).

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter meskipun harga pasaran sebenar bagi kedua-dua produk telah melebihi paras harga siling yang telah ditetapkan,” menurut kenyataan itu.

Kementerian itu memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – Bernama

See author's posts


PKSB mahu perkasakan semangat sukarelawan

DEBAK: Perlantikan jawatankuasa baharu Pertubuhan Sukarelawan Kebajikan Betong (PKSB) dijangka mampu memperkasakan lagi semangat sukarelawan di bahagian Betong.

Pengerusinya, Marini Mohamad Matahar berkata, PKSB mempunyai peranan penting dalam menyuburkan semangat membantu dan menyantuni golongan memerlukan.

“Dengan adanya Pertubuhan Sukarelawan Kebajikan Betong ini, ia dapat memberi serta menaikkan semangat sukarelawan untuk terus memberi khidmat bakti berunsur kebajikan yang memberi manfaat kepada masyarakat,” katanya pada Majlis Perlantikan Baharu Jawatankuasa PKSB di Dewan Lakid, di sini baru-baru ini.

Marini berkata pertubuhan yang ditubuhlan sejak 2018 itu adalah sebagai satu organisasi yang tersusun bagi menangani masalah sosial di segenap peringkat masyarakat.

“Satu mekanisma atau jentera dalam penyampaian perkhidmatan yang terbaik telah kita bentuk, dan pasukan yang berdisiplin dalam menjalankan kerja-kerja sosial yang menjurus kepada perkhidmatan berasaskan kumpulan sasar Jabatan Kebajikan Masyarakat (JKM).

“Sasaran kita ialah golongan yang benar-benar memerlukan bantuan seperti warga emas, ibu tunggal atau orang kurang upaya (OKU),” ujar beliau.

Marini berkata setiap ahli sukarelawan itu akan memainkan peranan penting terhadap golongan sasar yang terpilih terutamanya warga emas untuk dijaga atau untuk didekati oleh seseorang ahli sukarelawan terbabit.

“Di bahagian Betong, kita mempunyai seramai 41 sukarelawan yang telah dilantik sebagai pendamping kepada warga emas yang terpilih yang hidupnya sebatang kara atau warga emas yang hidup berseorangan,” jelasnya sambil menambah jumlah ahli sukarelawan JKM Betong kini adalah seramai 180 orang.

Beliau optimis dengan memastikan PKSB di bahagian Betong itu terus bergerak ke hadapan dan lebih memainkan peranan bagi menyelesaikan masalah yang dihadapi oleh golongan sasaran berkenaan.

“Dalam masa sama kita mengalu-alukan dan membuka keahlian baharu kepada anak-anak muda, dan sesiapa yang ingin menjadi ahli baharu PKSB, bolehlah berhubung dengan ahli-ahli di setiap daerah untuk bersama-sama berkhidmat kepada masyarakat di luar sana,” tambah Marini.

Dalam pada itu, pada majlis pemilihan Jawatankuasa baharu PSKB bagi sesi 2020-2022 sebulat suara memilih Marini Mohamad Matahar sebagai Pengerusi PKSB, Timbalan Pengerusi PKSB, Abang Suhaimi Abang Mohamad, Nur Mardiana Tia (Setiausaha PKSB) dan Wan Hassan Wan Samsudin sebagai Bendahari PKSB.

Oleh Adi Safarman

See author's posts


Surat sokongan bukan jaminan dapat jawatan

TANJUNG MALIM: Pemberian sokongan termasuk menandatangani surat permohonan bukan jaminan untuk seseorang individu mendapat jawatan dalam mana-mana organisasi, tegas Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri yang juga Menteri Pertahanan berkata, keputusan untuk melantik individu untuk mana-mana jawatan dalam organisasi adalah hak organisasi terbabit.

“Macam-macam orang datang minta sokongan daripada saya dan saya akan sokong. Sokongan bukan bermakna (permohonan) dipenuhi,” katanya kepada pemberita selepas menghadiri majlis ramah mesra bersama Persatuan Veteran Angkatan Tentera Malaysia (ATM) Cawangan Slim River di Felda Besout 2 dekat sini semalam.

Beliau mengulas mengenai sokongan beliau terhadap surat permohonan Timbalan Menteri Pertahanan Datuk Seri Ikmal Hisham Abdul Aziz agar anaknya dilantik sebagai Ahli Lembaga Pengarah sebuah syarikat farmaseutikal yang tular sejak Jumaat lepas.

Ismail Sabri berkata, beliau menyokong permohonan itu kerana anak timbalan menteri terbabit merupakan seorang graduan dalam bidang kejuruteraan awam dan peniaga yang berjaya, seterusnya berpotensi membantu syarikat farmaseutikal berkenaan.

Mengulas lanjut, Ismail Sabri berkata walaupun permohonan itu mendapat sokongan beliau, namun difahamkan pihak Lembaga Tabung Angkatan Tentera (LTAT) sebagai pemilik syarikat farmaseutikal tersebut tidak melantik anak timbalan menteri berkenaan.

“Saya tidak campur tangan daripada segi pelantikan. Itu kuasa LTAT, jadi surat (permohonan sokongan) setakat surat,” katanya.

Beliau turut memuji timbalannya kerana tidak menyalahgunakan kuasa dengan secara terus mengajukan surat permohonan pelantikan anak beliau kepada LTAT.

“Dia (timbalan menteri) tak perlu hantar kepada saya (surat permohonan sokongan), dia boleh terus (hantar) kepada pengerusi syarikat kerana pelantikan ahli lembaga pengarah adalah daripada pihak LTAT sendiri,” katanya. – Bernama

See author's posts


Berpotensi raih emas Olimpik

PERSEKUTUAN Kebangsaan Berbasikal Malaysia (PKBM) percaya juara dunia 2017, Mohd Azizulhasni Awang berada di landasan tepat untuk merealisasikan impian pingat emas pertama negara pad Sukan Olimpik Tokyo, Julai ini.

Pengurus pasukan berbasikal ke Olimpik Datuk Ashakari Abu Noor berkata ‘The Pocket Rocketman’ itu memiliki ramuan terbaik untuk muncul juara Olimpik, sekali gus menamatkan penantian emas pertama negara di temasya sukan terbesar dunia tersebut.

“Di atas kertas, Mohd Azizulhasni berpeluang cerah untuk menang pingat emas. Beliau boleh menguasai mana-mana acara sama ada sprint ataupun keirin.

“Sebagaimana yang kita tahu, pelumba ternama Australia seperti Matthew Glaetzer memang sangat kuat. Tapi Mohd Azizulhasni berjaya tewaskan beliau pada Kejohanan Trek Kebangsaan Australia, Disember lalu.

“Ini menunjukkan Mohd Azizulhasni sudah bersedia untuk menguasai acara sprint atau keirin di Olimpik Tokyo. Saya berasa yakin beliau akan menghadiahkan emas Olimpik pertama kepada rakyat Malaysia,” kata Ashakari dalam kenyataan, semalam.

Ashakari yang pernah menjadi pengurus pasukan ke Kejohanan Lumba Basikal Asia 2009 di Kalimantan, Indonesia dan Sukan Asia 2014 di Incheon, Korea Selatan, berkata PKBM sentiasa memantau prestasi semasa pelumba ranking nombor satu dunia acara pecutan (sprint) bersama Kementerian Belia dan Sukan (KBS) dan Majlis Sukan Negara (MSN).

Katanya Mohd Azizulhasni mempunyai pengalaman sangat luas termasuk tiga kali beraksi di Olimpik, memiliki kekuatan dalaman serta ranking dunia, selain memiliki kematangan ketika berlumba dan kebijaksanaan menilai serta mengatasi prestasi pesaing dari Eropah, Britain, Australia atau Jepun.

Beliau menegaskan Mohd Azizulhasni juga memiliki sedikit kelebihan kerana pernah berlumba di Velodrome Trek Izu dekat Tokyo beberapa kali sebelum ini.

“Gara-gara pandemik Covid-19, ramai pelumba yang tidak dapat sertai kejohanan besar. Mereka berlatih tapi tidak sertai kejohanan besar. Di sinilah berlaku banyak andaian, tapi saya percaya Mohd Azizulhasni memiliki banyak kelebihan berbanding pelumba lain.

“Kali terakhir saya menghubunginya ialah pada Sabtu lepas. Beliau memerlukan sokongan padu semua rakyat Malaysia dan mahu semua pihak mendoakan agar persiapan beliau berjalan lancar serta berpeluang untuk menang pingat emas di Olimpik Tokyo nanti,” katanya.

Mohd Azizulhasni yang bakal tampil buat kali keempat di temasya Sukan Olimpik selepas Beijing 2008, London 2012 dan Rio 2016, kini di ranking pertama sprint dan kedua keirin berdasarkan kemas kini yang dikeluarkan Kesatuan Berbasikal Antarabangsa (UCI) baru-baru ini.-Bernama

See author's posts


Koperasi Koperkasa Sarawak Berhad terima anugerah

KUCHING: Koperasi Koperkasa Sarawak Berhad telah menerima anugerah Koperasi Terbaik Negeri Sarawak bagi tahun 2019 daripada Suruhanjaya Koperasi Malaysia (SKM).

Dalam satu majlis ringkas yang diadakan di Ibu Pejabat Koperkasa baru-baru ini, Setiausaha Koperkasa, Abdoll Kader Osman telah menyampaikan anugerah tersebut kepada Pengerusi Koperkasa, Fathi Hambali sebagai satu acara simbolik penyerahan anugerah daripada Suruhanjaya Koperasi Malaysia (SKM) kepada Koperasi Koperkasa Sarawak Berhad.

Sebelum ini, anugerah tersebut telah disampaikan oleh Menteri Pembangunan Usahawan dan Koperasi, Dato Sri Dr. Haji Wan Junaidi Tuanku Jaafar kepada Setiausaha Koperkasa, Abdoll Kader Osman dalam satu majlis sambutan Hari Koperasi Malaysia 2020.

Dalam majlis Hari Koperasi Malaysia 2020 tersebut, Koperkasa turut menerima wang berjumlah RM10,000 sebagai insentif kepada anugerah Koperasi Terbaik Negeri Sarawak bagi tahun 2019.

Pada tahun ini, sambutan Hari Koperasi Malaysia 2020 yang bertemakan ‘Koperasi Prihatin Kemakmuran Bersama’ telah diadakan pada 26 Julai 2020 bertempat di Hotel Tenera, Bangi, Selangor Darul Ehsan.

Turut hadir, Hari Koperasi Malaysia 2020 ialah Pengurus Besar Koperkasa, Haji Jaya Suria Muss.

See author's posts


PUISI

Oleh Dilah Tuah

PUISI merupakan himpunan kata-kata lisan atau tulisan yang mengekspresikan idea atau emosi dalam gaya yang jelas dan imaginatif. Dari satu sudut, puisi juga diertikan sebagai tulisan yang mengandungi perkataan-perkataan terpilih, indah bunyinya dan disusun dengan teliti. Justeru, puisi bukan sekadar luahan perasaan dan idea pengarang semata-mata, namun harus memiliki intensiti khusus kepada diksi (pemilihan kata), irama dan imejan. Dalam sesebuah puisi yang baik, kesemua intensiti ini perlu bertautan, berkesinambungan dan tidak bertingkah antara satu sama lain.

Sesuai dengan kedudukan puisi sebagai alat pemikiran dan imaginasi, maka puisi-puisi yang dihasilkan perlu seimbang dalam mengutarakan pemikiran dan pada masa yang sama menjunjung keindahan kata-kata. Dalam menghasilkan puisi yang baik, pemilihan diksi dan imej yang tepat merupakan dua perkara yang paling diutamakan. Hal ini dikatakan sedemikian kerana diksi berperanan penting dalam membantu khalayak untuk memahami maksud, idea, gagasan, pemikiran dan falsafah yang ingin disampaikan oleh penyair. Manakala imejan pula memainkan peranan dalam mewujudkan gambaran mental, rasa sesuatu benda, situasi, aksi atau keadaan.

Mengapa imejan penting alam puisi? Dalam Kamus Kesusasteraan (2015:141), imejan merupakan penggunaan beberapa imej yang terhimpun dalam karya sastera. Misalnya penggunaan simile dan metafora dalam penulisan puisi. Penggunaan imejan bertujuan untuk membolehkan khalayak melihat dengan jelas, menyentuh, merasa dan mendengar suara batin penyair dalam mengangkat peristiwa, pengalaman, perasaan dan pemikiran lewat bait-bait puisi. Dalam erti kata lain, imejan merupakan spektrum pengalaman deria, emosi dan sensasi fizikal yang menghubungkan penyair dengan khalayak pembaca. Justeru, penyair muda disarankan untuk memperkemas diksi dan membina imejan yang berupaya menghidupkan karya.

Bertitik tolak daripada kupasan di atas, maka ulasan puisi kali ini akan menjadikan aspek imejan sebagai titik perbincangan. Selain itu, aspek-aspek lain dalam puisi turut disentuh, sesuai dengan peranan ruangan ini untuk membimbing penyair muda agar terus ampuh dalam menghasilkan karya. Terdapat tiga buah puisi yang tersiar dalam ruangan ini pada minggu lepas, iaitu “Sampai Bila Kita Merdeka” karya Bandang Anak Galayan; “Nasihat dari Tanah”karya Nadzirah Maripat; dan “Bicara dengan Alam” karya Siti Hajar Ramli.

Puisi pertama berjudul “Sampai Bila Kita Merdeka” merupakan hasil nukilan Bandang Galayan yang membawa tema kemerdekaan. Pada hakikatnya, tema kemerdekaan merupakan suatu yang klise sekiranya disampaikan dalam bentuk gaya pengucapan dan gagasan pemikiran yang sama. Kendatipun begitu, sekiranya tema ini membawa alur pemikiran baharu yang segar, maka gagasan kemerdekaan yang ingin disampaikan oleh penyair akan menjadi lebih berimpak kepada pembaca. Misalnya puisi A. Samad Said yang berjudul “Hidup Bersama” yang membentangkan sebuah pengalaman dan pemikiran segar tentang sebuah kemerdekaan dengan menggunakan imej yang bertautan dan pilihan diksi yang tepat.

Berbalik kepada puisi yang dibincangkan, pada dasarnya puisi yang dihasilkan oleh Bandang menampakkan usaha penyair dalam menyaring diksi terbaik dalam susunan yang terbaik. Kendatipun begitu, puisi ini polos dan prosaik kerana penyair menggunakan bahasa harian yang mudah diterka maknanya. Walhal bahasa puisi bukanlah dilafazkan secara terus terang.

Perhatikan pada rangkap pertama, tiada unsur simile dan metafora digunakan untuk memberi kesan estetika yang mendalam kepada pembaca. Penyair hanya mengaplikasikan unsur personifikasi seperti pada frasa /pagi berteleku/; /doa berbintil di muka bibir/; dan /awan bergumpal riang/. Selain daripada itu, diksi yang digunakan ialah kata-kata biasa seperti /aku syukuri hari ini masih mampu aku miliki/; /makanan masih lagi muat sepuluh suapan/;

/air diteguk tiada keruh ditapis seribu lapisan/; /badan pula masih segak disarung baju baharu/; /dibeli ibu di pasar yang kian maju/; /aku ke sekolah melangkah gagah/; /bertemu rakan-rakan dan guru yang ramah/; dan /berteman tiada sengketa yang menyakitkan/.

Dalam rangkap kedua, penyair didapati mengulang naratif yang sama tentang nikmat kemerdekaan, iaitu dari baris pertama sehingga ke baris kelapan. Walhal bahasa puisi amat ekonomi dan terbatas sehingga menuntut proses pemadatan kata namun membentangkan makna yang besar kepada pembaca. Perhatikan pembaziran kata yang sepatutnya tidak perlu diulang semula oleh penyair dalam rangkap kedua, iaitu /Ketika sinar cahaya langit menutup dada bumi/; /riang burung-burung bernyanyi/; /azan dilaung berkumandang merdu/; /anak-anak bertempiaran pulang ke pangkuan ibu; /tangan dibimbing ayah kembali bersua bersama/; /tiada dentuman peluru mengganggu/; /tidur lena tiada lelah berjaga/; dan /negaraku bahagia merdeka selamanya/.

Mengapa lapan baris puisi di atas tadi perlu digugurkan? Hal ini disebabkan perkataan kemerdekaan sendiri telah memberi jawapan kepada khalayak tentang kedamaian, ketenangan dan keselamatan yang terdapat di dalam sesebuah negara yang merdeka. Selain itu, kesemua baris tersebut hanya bersifat tambahan sedangkan persoalan besar yang ingin diketengahkan oleh penyair ialah tentang ‘tarikh luput’ kemerdekaan seperti pada rangkap di bawah.

tetapi ada suara kecil bertanya

sampai bila kita merdeka

merdeka ada tarikh luputnya?

aku cuma menggeleng kepala

jawabku merdeka itu ibarat mata kita

jika tidak dijaga maka kita akan kehilangannya.

Persoalan tersebut telah diberikan jawapan oleh penyair dalam rangkap ketiga baris keempat, iaitu /kerana merdeka kita/, /tidak akan pernah ada tarikh luputnya/. Secara keseluruhan dapat dirumuskan bahawa puisi ini memerlukan pemadatan kata serta pemilihan diksi yang tepat. Memasukkan kesemua perkara dalam ruangan puisi yang terbatas akan menjadikan puisi ini polos dan prosaik.

Puisi seterusnya berjudul “Nasihat dari Tanah” karya  Nadzirah Maripat membawa tema keinsafan diri yang boleh memberi kesan dan pesan kepada khalayak pembaca. Hal ini dikatakan sedemikian kerana puisi ini berkait rapat dengan  proses kejadian manusia yang berasal dari tanah dan apabila mati dikembalikan kepada tanah. Hal ini dapat diperhatikan pada rangkap ketiga baris pertama hingga ketiga, iaitu /Manusia dicipta indah/; /Hidup penuh mawaddah/; dan /Asal usulnya dari tanah/.

Dari segi bentuk, puisi ini ditulis dengan menggunakan bahasa yang mudah difahami. Tiada unsur metafora yang membawa makna lain ditemui dalam puisi ini. Pun begitu, terdapat unsur simile, iaitu perumpamaan yang digunakan untuk mengungkapkan perbandingan seperti ‘sifat melangit’ (sombong), ‘pupus maruah’ (hina) dan lain-lain ditemui dalam puisi ini. Dari sudut pemilihan diksi, frasa ‘berdiri kaku’ pada rangkap pertama baris pertama  kurang sesuai kerana perkataan kaku sering dirujuk kepada sesuatu yang tidak bergerak, iaitu mayat. Namun ketika menikmati senja yang sepi dan gunung sunyi, sifat kekakuan yang diletakkan oleh penyair kepada subjek yang masih hidup didapati kurang sesuai. Memandangkan rangkap pertama berkisar tentang keinsafan, iaitu /sedar khilaf yang ditangisi/, maka frasa /berdiri kaku di senja yang sepi/ sesuai digantikan dengan frasa /langkah terhenti di senja yang sepi/.

Selain itu, rangkap kedua dalam puisi ini berkontradiksi dengan rangkap pertama, iaitu penyair yang menyedari ‘khilaf’ diri dan sedar ‘ke tanah jua akan kembali’ menjadi angkuh (mendabik dada), sombong (menolak taubat), riak (merasa suci noda) dan sebagainya pada rangkap kedua di bawah. Sedangkan pada rangkap pertama, penyair sudah pun menanam titik keinsafan dan kesedaran dalam dirinya dan juga pembaca.

Ketika jasad menanam bahagia

Saat itu, diri mendabik dada

Menolak taubat menjemput dosa

Hingga merasa suci dari noda

Tidak gentar bencana melanda

Andai tahu di mana berada

Kembalilah berpijak di bumi nyata.

Ironinya, setelah segala tingkah laku yang buruk dipaparkan pada rangkap kedua, penyair sekali lagi mengajak khalayak untuk ‘kembalilah berpijak di bumi nyata. Justeru, apakah yang hendak disampaikan oleh penyair kepada khalayak dalam rangkap ini? Adakah tentang keburukan sikap atau memberikan pengajaran. Hal inilah yang dikatakan sebagai percampuran imej dalam puisi yang menyebabkan sesebuah puisi kehilangan magis dan keindahan.

Secara keseluruhan dapat dirumuskan bahawa puisi “Nasihat dari Tanah” merupakan sebuah puisi yang baik. Pun begitu, rangkap kedua puisi ini perlu dimurnikan dengan mewujudkan pertautan dari rangkap pertama, kedua dan seterusnya. Penggunaan kata-kata seharian dalam puisi ini perlu dikurangkan dan digantikan dengan kata yang memiliki unsur metafora dan simile. Tujuannya adalah untuk menghasilkan sebuah puisi yang padat dan kuat sama ada dari aspek makna dan estetikanya.

Puisi terakhir berjudul “Bicara dengan Alam” karya Siti Hajar Ramli membawa tema alam, kebesaran ciptaan tuhan dan ketinggian ilmu dalam Islam. Pada rangkap yang pertama, penyair membawa khalayak menikmati keindahan alam ciptaan Allah SWT dengan melepaskan ‘jiwa yang berat’ dan ‘akal yang padat’ buat seketika. Dalam rangkap ini, bahasa yang digunakan oleh penyair mudah diterjah maknanya oleh pembaca kerana menggunakan bahasa seharian. Perhatikan pada bait-bait kata di bawah ini yang tidak memerlukan pentafsiran yang jitu untuk memahaminya.

Saat jiwaku terasa berat

Saat akal terasa padat

Ku pandu mata menjamu dunia

Lalu mendarat pandanganku

Pada indahnya bulan milik Yang Kuasa

Pada rangkap kedua dan ketiga, penyair menggunakan simbol alam seperti bulan, matahari, dan bintang bagi menunjukkan kebesaran Allah SWT dalam puisinya. Kendatipun begitu, simbol-simbol alam tersebut tidak dimetaforakan sehingga menjadikan puisi ini polos dan prosaik. Dalam penghasilan puisi, diksi yang polos bermaksud tidak bercorak dan berbunga. Walhal puisi yang baik membentangkan makna yang luas dalam ruang yang terbatas. Begitu juga dengan bentuk puisi yang bersifat prosaik, iaitu penghasilannya tiada unsur imaginasi, menjemukan kerana subjek yang diperkatakan klise (unsur alam bersifat semula jadi) dan bersifat prosa. Kedua-dua unsur yang melemahkan puisi ini dapat diperhatikan dalam dua rangkap di bawah.

Bicara hatiku pada bulan

Patuhnya dia dan matahari bergantian

Setianya dia menjadi tanda ketentuan

Pergerakannya dikaji kadangkala dinantikan

Tenang, indah walau jauh kedudukan

Allah, betapa indahnya ciptaan

Sesaat beralih jelinganku pada kawanan bintang

Ada yang kabur, ada yang terang

Lalu fikiranku terbang menerawang

Hebatnya mereka kala berlabuhnya siang

Memandu manusia kala arahnya hilang

Allah, hebatnya ciptaan-Mu yang Dikau tayang

Selepas membawa khalayak membesarkan kekuasaan Allah SWT melalui kejadian alam yang bersilih ganti, penyair menutup puisi ini dengan keadaan yang tergesa-gesa, iaitu dengan mengajak khalayak melakukan imaginasi dan muhasabah diri. Kendatipun begitu, di penghujungnya penyair membawa khalayak menemui Al-Khawarizmi, iaitu tokoh astronomi, matematik dan geografi Islam pada abad ke-9 Masihi. Benar tidak dinafikan bahawa pada rangkap ketiga terdapat frasa /memandu manusia kala arahnya hilang/, iaitu dengan menjadikan bintang sebagai penentu arah. Namun kemasukan diksi yang tidak bertautan dengan rangkap awal ini menjejaskan layar imaginasi pembaca dalam memahami puisi ini.

Berpandukan ulasan di atas, jelas puisi ini memerlukan pemurnian semula agar bentuk yang polos menjadi lebih kemas dan indah. Manakala di bahagian rangkap keempat pula, elakkan daripada mencampuradukkan idea yang tiada bertautan. Hal ini dikatakan sedemikian kerana kejadian alam yang digambarkan oleh penyair tidak memerlukan penjelasan ahli-ahli astronomi kecuali peranan ‘bintang’ dalam /Memandu manusia kala arahnya hilang/.

Kesimpulannya, ketiga-tiga puisi ini memperlihatkan gaya penulisan yang baik. Walaupun begitu, para penyair perlu meningkatkan kemahiran dalam aspek pemadatan kata-kata agar puisi yang dihasilkan lebih bermutu dan bermakna. Bagi memperkayakan tahap estetika puisi, penggunaan metafora, simile dan unsur-unsur gaya bahasa puisi yang lain perlu dipertingkatkan. Kaedah yang paling berkesan adalah dengan meneliti dan membaca puisi-puisi yang telah dihasilkan oleh penyair-penyair tanah air yang berwibawa. Usaha ini sekiranya dilakukan secara berterusan pasti akan menanjak aras dan mutu puisi yang dihasilkan. Teruskan berkarya!

See author's posts


3 kampung di DUN Semop terima projek RTP

PALOH: Tiga kampung dalam kawasan Dewan Undangan Negeri (DUN) Semop menerima projek di bawah Program Transformasi Luar Bandar (RTP).

Menurut UKAS, majlis serahan tapak projek itu diadakan di tiga lokasi hari ini.

Ia disaksikan Timbalan Menteri di Jabatan Premier Sarawak (Hal Ehwal Korporat Penerangan dan UKAS) yang juga ADUN Semop, Datuk Abdullah Saidol bersama calon GPS bagi Parlimen Tanjong Manis, Yusuf Abd Wahab.

Penyerahan tapak projek pertama diadakan di Kampung Berangan kepada kontraktor Syarikat Rafie 77 Enterprise untuk membina jeti di Jalan Ban (menghadap Sungai Bangau) di Daerah Tanjung Manis yang bernilai RM180,000.

Abdullah kemudiannya menyaksikan penyerahan tapak projek baikpulih surau Kampung Kedang, Daerah Tanjung Manis bernilai RM100,000.

Ia disusuli dengan penyerahan projek RTP kepada Jawatankuasa Kemajuan dan Keselamatan Kampung (JKKK) Kampung Hulu Paloh iaitu peruntukan Bina Baru Titian menuju ke Rumah Hatta Herman dan Fatimah bernilai RM44,000.

Kesempatan sama dimanfaatkan oleh Abdullah untuk membantu Yusuf meneruskan kempen di Kampung Paloh, Kampung Kedang dan Berangan.

Beliau dan Yusuf juga menyeru penduduk setempat agar memberikan sokongan padu kepada calon GPS untuk membawa lebih banyak lagi pembangunan.

Pelbagai aktiviti dijalankan semasa ‘walkabout’ itu sekali gus memberi peluang kepada Abdullah dan Yusuf bersua muka dan beramah mesra bersama penyokong sambil memberi penerangan memgenai halatuju sekiranya GPS menang pada PRU 15 ini.

See author's posts


Mohon sijil khas jika tidak boleh divaksin

KUALA LUMPUR: Individu yang tidak boleh menerima vaksin Covid-19 atas faktor perubatan boleh memohon sijil digital khas atau sijil pengecualian vaksinasi di MySejahtera melalui Pejabat Kesihatan Daerah (PKD).

Menteri Kesihatan Khairy Jamaluddin berkata, mereka yang tidak boleh divaksin atas faktor perubatan seperti alahan kepada vaksin, perlu mendapatkan pengesahan daripada pakar perubatan berdaftar yang merawat mereka.

Beliau berkata, individu terlibat perlu hadir ke PKD dan mengemukakan borang khas ‘Slip Penilaian Kesesuaian Menerima Vaksin Covid-19 Bagi Pesakit Dengan Masalah Kesihatan Tertentu’ yang disahkan oleh pakar perubatan.

“Borang khas itu hendaklah disahkan oleh pakar perubatan di hospital swasta yang merawat individu berkenaan, pakar perubatan atau pegawai perubatan yang merawat (semasa ketiadaan pakar perubatan) di hospital kerajaan yang berpakar atau pakar perubatan keluarga di klinik kerajaan.

“Sijil digital melalui MySejahtera itu akan diperoleh dalam tempoh satu minggu jika permohonan lengkap dan mengikuti syarat yang ditetapkan,” katanya pada sesi soal jawab persidangan Dewan Rakyat di sini semalam.

Beliau menjawab soalan Isnaraissah Munirah Majilis (Warisan-Kota Belud) mengenai alternatif untuk individu yang tidak boleh divaksinasi atas faktor kemudaratan kesihatan dan pewujudan dokumentasi yang dikhususkan bagi golongan itu untuk tujuan pergerakan fizikal.

Mengulas lanjut, Khairy berkata pakar perubatan juga akan menasihatkan individu berkenaan bagi pengambilan vaksin dari jenis lain yang bersesuaian.

“Jika seseorang didapati menghidapi alahan kepada vaksin jenis Pfizer, vaksin jenis lain seperti Sinovac boleh diberikan, manakala jika disahkan tidak boleh mengambil sebarang jenis vaksin Covid-19 atas sebab perubatan, individu itu perlu mematuhi SOP (Prosedur Operasi Standard) dengan lebih ketat secara kendiri,” katanya.

Menjawab soalan tambahan Isnaraissah Munirah berhubung tindakan kerajaan terhadap individu antivaksin dan mereka yang bergantung kepada kad vaksinasi, Khairy berkata seperti yang ditetapkan kerajaan terdapat beberapa kelonggaran yang hanya diberikan kepada mereka yang lengkap vaksinasi.

Bagi penerima vaksin yang tidak mempunyai peranti digital pula, golongan itu boleh menggunakan kad vaksinasi yang diterima di Pusat Pemberian Vaksin (PPV) sebagai bukti vaksinasi dan sekiranya kad itu hilang perlu dilaporkan di PKD terdekat, kata Khairy.

Dalam pada itu, Khairy menegaskan kerajaan tidak menafikan hak setiap individu yang berada di negara ini untuk divaksin termasuk penduduk yang tidak mempunyai dokumentasi lengkap kewarganegaraan atau masalah status imigresen.

“Dasar Program Imunisasi Covid-19 Kebangsaan adalah no wrong door policy (semua diterima dan dilayan)… yang penting bukan status imigresen tapi soal kesihatan awam, sebab itu kita utamakan vaksinasi kepada semua yang ada di Malaysia,” katanya menjawab soalan Steven Choong Shiau Yoon (Bebas-Tebrau) mengenai pemberian vaksin kepada individu tanpa dokumentasi lengkap kewarganegaraan dan pendatang tanpa izin. – Bernama

See author's posts


Pembangunan belia fokus perjuangan Noorazah

SIMANGGANG: Aspek pembangunan belia merupakan antara fokus utama calon termuda Gabungan Parti Sarawak (GPS) Dayang Noorazah Awang Sohor untuk membawa penduduk di kawasan Dewan Undangan Negeri (DUN) Lingga keluar daripada belenggu masalah kewangan akibat pandemik Covid-19.

Sejak virus berbahaya itu melanda negara dua tahun lepas, sebilangan besar penduduk di kawasan tersebut hilang punca pendapatan dan ramai golongan belia masih tidak berpeluang meneruskan pelajaran akibat kekangan kewangan.

Justeru, Dayang Noorazah, 33, melihat perlunya ada pembangunan berkonsepkan kesan limpahan di Lingga seperti mewujudkan kolej komuniti ataupun universiti di kawasan itu.

Konsep pembangunan seperti ini secara tidak langsung akan mewujudkan pertumbuhan ekonomi yang mampan selain memberi peluang kepada golongan belia melanjutkan pengajian.

“Bayangkan, anak-anak muda di bawah usia 18 tahun jumpa saya minta kerja sebab mereka nak bantu keluarga. Terkejut saya dengar… mungkin ramai yang tidak tahu apa yang dihadapi oleh penduduk setempat.

“Tetapi semenjak kehadiran Covid-19, kita dapat lihat perubahan drastik khususnya di DUN Lingga, ramai yang tiada kerja, kuasa membeli pun kurang, mungkin orang luar hanya tengok pada pembangunan infrastruktur tetapi mereka tidak tahu masalah dalaman yang ada,” katanya semasa menziarahi penduduk di sekitar DUN Lingga semalam.

Beliau yang pertama kali dicalonkan bertanding di kerusi itu percaya usaha sedemikian dapat membantu penduduk setempat dan golongan belia.

Graduan Sarjana Muda Perakaunan dan Perdagangan dari Univerisiti Teknologi Swinburne, Sarawak itu juga mempunyai beberapa perancangan dalam mewujudkan kawasan bagi aktiviti rekreasi di daerah tersebut.

Pada PRN Sarawak ke-12 ini, DUN Lingga akan menyaksikan pertandingan enam penjuru antara Dayang Noorazah, Abang Abdul Kassim Abang Bujang daripada PKR, Datuk Wan Abdillah Edruce Abdul Rahman daripada Parti Sarawak Bersatu (PSB), Baha Imam daripada Parti Bumi Kenyalang (PBK), Abang Mohd Sepian Abang Daud daripada Parti Sedar Sarawak (SEDAR) dan calon Bebas Mohd Sepian Abang Daud.

Sebelum ini, kerusi itu disandang oleh Dato Simoi Peri daripada Barisan Nasional-Parti Pesaka Bumiputera Bersatu (PBB) selama tiga penggal sejak 2006.

Statistik terkini Suruhanjaya Pilihan Raya (SPR) menunjukkan DUN Lingga memiliki sejumlah 9,578 pemilih berdaftar dengan 783 orang atau 8.17 peratus berumur lingkungan 21 hingga 29 tahun manakala 1,863 orang atau 19.45 peratus berusia antara 30 hingga 39 tahun.

Lingga merupakan kampung di pedalaman dalam bahagian Sri Aman dengan majoriti penduduknya terdiri daripada masyarakat Islam dan lebih 31 peratus adalah etnik Iban.

See author's posts


Agong sokong kerajaan kekang kemasukan PATI

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam menzahirkan sokongan terhadap langkah tegas kerajaan dalam mengekang kemasukan pendatang tanpa izin dan membanteras jenayah rentas sempadan demi keselamatan serta kesejahteraan rakyat.

Seri Paduka mengambil maklum berkenaan pelaksanaan operasi bersepadu Operasi Benteng (Op Benteng) yang diterajui bersama Polis Diraja Malaysia (PDRM), Angkatan Tentera Malaysia (ATM) dan Agensi Penguatkuasaan Maritim Malaysia, kata Datuk Pengelola Bijaya Diraja Istana Negara Datuk Ahmad Fadil Shamsuddin dalam kenyataan semalam.

Operasi berkenaan bertujuan mengawal ketat sempadan negara daripada dibolosi pendatang tanpa izin untuk mengekang jenayah rentas sempadan selain menyekat penularan wabak Covid-19 yang dikhuatiri dibawa warga asing yang masuk secara haram.

“Sehubungan itu, Al-Sultan Abdullah menzahirkan harapan agar kerajaan terus memperhebat usaha tersebut  dan tidak mengambil sikap sambil lewa terhadap soal keselamatan rakyat dan negara  kerana terdapat beberapa negara yang masih berisiko tinggi  Covid-19.

“Seri Paduka Baginda amat menghargai usaha-usaha baik kerajaan, Kementerian Kesihatan dan agensi-agensi yang berkaitan khususnya petugas barisan hadapan yang telah bertungkus-lumus memerangi penularan Covid-19 selama ini dan usaha-usaha tersebut perlu ditambah baik dengan langkah-langkah susulan seperti Op Benteng, contohnya,” katanya.

Ahmad Fadil berkata, Seri Paduka  bagaimanapun  menzahirkan rasa kesal dengan kes-kes penangkapan beberapa anggota PDRM dan ATM yang disyaki terbabit dalam sindiket jenayah terancang penyeludupan pendatang tanpa izin baru-baru ini.

“Seri Paduka Baginda menzahirkan sokongan terhadap tindakan penangkapan tersebut bagi membanteras jenayah rentas sempadan negara kerana  kerajaan tidak boleh bertolak ansur dalam perkara yang berkait dengan keselamatan rakyat dan negara,” katanya.

Datuk Pengelola Bijaya Diraja berkata Al-Sultan Abdullah menegaskan  anggota penguat kuasa agensi-agensi  kerajaan sepatutnya memikul tanggungjawab dan amanah dengan penuh dedikasi dan disiplin.

Al-Sultan Abdullah turut menyeru rakyat untuk bersama-sama memainkan peranan dan mempunyai kesedaran serta tanggungjawab membantu  pihak  kerajaan dan agensi penguat kuasa dalam menangani isu pendatang tanpa izin. – Bernama

See author's posts


Pogacar juara keseluruhan

TADEJ Pogacar muncul juara keseluruhan Tour de France selepas rakan senegara dari Solvenia Primoz Roglic ketingalan 57 pada saingan ujian masa individu hari terakhir saingan.

Pogacar,21, akan mengetuai peloton ke Paris dengan memakai jersi kuning pendahulu keseluruhan dan akan dinobatkan sebagai juara keseluruhan.

Turut mengejutkan, pelumba muda itu juga akan menyarung jersi polka dot sebagai juara bukit, dan jersi putih sebagai pelumba terbaik bawah 25 tahun.

“Impian saya hanya untuk mengambil bahagian,” kata Pogacar yang melakukan penampilan pertamanya di Tour de France.

“Saya tidak dapat mendengar apa-apa pada pendakian terakhir dan saya melakukan apa yang termapu,” katanya.

Pelumba Australia, Richie Porte di tempat ketiga buat pertama kali dalam siri jelajah ini manakala Mikel Landa dan Enric Mas dari Sepanyol masing-masing berada dalam kelompok kelima terbaik keseluruhan.

Pelumba Ireland, Sam Bennett berpeluang memenangi jersi hijau raja pecut namuam perlu menyempurnakan lapan pusingan terakhir Tour De France di Champs Elysees di Paris.- AFP

See author's posts


Dua terbunuh dalam tunjuk perasaan

WISCONSIN: Duaterkorban dan seorang lagi cedera susulan satu kejadian protes jalanan membantah insiden tembakan oleh polis terhadap seorang lelaki kulit hitam bertukar ganas pada lewat Selasa di Kenosha, Wisconsin.

Pergolakan tercetus di bandar raya Lake Michigan yang mempunyai 100,000 penduduk sejak Ahad, apabila polis menembak Jacob Blake, 29 tahun, di belakang, dari jarak dekat.

Insiden itu, yang dirakam menerusi video, mengakibatkan beberapa kejadian tunjuk perasaan menentang tindakan ganas dan perkauman polis Amerika Syarikat.

Tunjuk perasaan pada malam ketiga berturut-turut itu, pada mulanya bertukar tenang setelah polis melepaskan gas pemedih mata dan peluru getah ke arah penunjuk perasaan yang melanggar perintah berkurung.

Bagaimanapun, disebabkan masih ada yang berkumpul di jalanan, termasuk tentera bersenjata, keadaan menjadi tegang sebelum tengah malam, mengakibatkan kekacauan terjadi dan berlarutan sehingga awal pagi Rabu, dengan orang ramai berlari dan menjerit di tengah-tengah tembakan yang dilepaskan.

Dalam kejadian pada Ahad, selepas bergelut dengan polis, Blake berjaya melepaskan diri dan berjalan menuju ke keretanya apabila dia ditembak dari belakang ketika hendak membuka pintu kereta.

Tiga anaknya berada di dalam kenderaan ketika itu, menurut saksi.

Blake terkena empat daripada tujuh tembakan yang dilepaskan oleh polis, menyebabkan dia lumpuh, kata ahli keluarga dan peguamnya pada Selasa.-AFP

See author's posts


Itu hal Sabah, tapi Sarawak tak terkesan

RASMI… Datuk Sharifah Hasidah Sayeed Aman Ghazali melancarkan Majlis Bulan Kebersihan BandarayaKuching 2022 di Waterfront Kuching, semalam. Turut kelihatan Datu Junaidi Reduan, Dato Wee Hong Sengdan Dato’ Ahmad Ibrahim.

KUCHING: Cadangan supaya Sabah mengusulkan Perjanjian Malaysia Baharu mengikut kaedah Perjanjian Malaysia 1963 (MA63) tidak akan menjejaskan usaha Sarawak secara berterusan menuntut hak itu selama ini.

Timbalan Menteri di Jabatan Premier Sarawak (Undang-Undang, MA63 dan Hubungan Negeri Persekutuan), Datuk Sharifah Hasidah Sayeed Aman Ghazali berkata ia adalah hak Sabah.

“Sarawak akan meneruskan perjuangannya dalam mendapatkan semula haknya tanpa mengira cadangan yang dikemukakan negeri jiran itu.

“Apa yang dibuat oleh Sabah saya rasa itu apa yang mereka hendak buat tapi ia tidak akan memberi kesan kepada apa yang kita buat atau apa yang telah kita laksanakan.

“Kita akan terus fokus untuk memperjuangkan hak Sarawak di bawah arahan Premier kita (Datuk Patinggi Tan Sri Abang Johari Tun Openg),” katanya.

Beliau berkata demikian ketika ditemui selepas Majlis Pelancaran Bulan Kebersihan Bandaraya Kuching 2022 di Tebingan Kuching, semalam.

Di Penampang kelmarin, Timbalan Pengerusi Barisan Nasional (BN), Datuk Seri Mohamad Hasan mencadangkan kepada kepemimpinan BN Sabah supaya mengusulkan Perjanjian Malaysia Baharu sebagai jalan ke hadapan yang lebih konkrit ke arah merealisasikan hak dan tuntutan negeri itu dalam Perjanjian Malaysia 1963 (MA63).

Pada 1963, lima pihak menandatangani MA63 iaitu United Kingdom (UK), Persekutuan Malaya, Borneo Utara (Sabah), Sarawak dan Singapura (keluar Malaysia pada 1965).

Mengulas perkembangan perbincangan Kerajaan Sarawak dengan Kerajaan Persekutuan berkaitan MA63, Sharifah Hasidah berkata ia masih berjalan.

Katanya, Sarawak telah memperoleh beberapa haknya kembali sejak beberapa tahun lalu manakala terdapat beberapa permohonan yang masih dalam rundingan.

Beliau berkata, Sarawak akan meneruskan perjuangan yang dimulakan oleh bekas Ketua Menteri, Pehin Sri Adenan Satem.

“Banyak perkara yang telah kita mohon yang mana ada perkara yang kita telah dapat, ada yang positif dan ada yang masih dalam rundingan.

“Kita tidak dapat melakukannya secara tergesa-gesa dan kita akan memperjuangkannya sehingga kita mencapai matlamat kita,” ujarnya.

Sementara itu, ketika ditanya mengenai tarikh baharu bagi mesyuarat MA63, Hasidah memberitahu tarikh tersebut belum ditentukan, namun berharap diadakan segera.

Oleh RYNNA SHA’ERRA

See author's posts


ATM kenal pasti 49 ‘lorong tikus’ baharu

LUNDU (Sarawak): Sejumlah 49 lorong tikus baharu yang menjadi laluan keluar masuk pendatang asing tanpa izin (PATI) dikenal pasti di Sarawak.

Panglima Angkatan Tentera Malaysia (ATM), Jen Tan Sri Affendi Buang berkata pekan Biawak adalah antara kawasan di negeri ini yang mempunyai banyak lorong ‘panas’ yang perlu dikawal ketat bagi mengekang kemasukan PATI serta aktiviti jenayah rentas sempadan, selain menyekat penularan pandemik Covid-19.

“Op Benteng melibatkan kerjasama bersepadu antara semua agensi penguatkuasaan dan keselamatan dalam memutuskan rangkaian kemasukan PATI sama ada di darat atau perairan.

“Op ini akan diteruskan lagi agar lorong-lorong tikus dapat ditutup dan dipantau ketat. Kawalan juga dipertingkatkan di lokasi-lokasi tumpuan,” katanya.

Beliau berkata demikian pada sidang media selepas mengadakan lawatan kerja ke salah satu Pos Gabungan Bersama ATM dan Tentera Nasional Indonesia (TNI) di Kem Jawantankuasa Perancangan Gerakan (JPG) Biawak dan penyampaian bungkusan Aidilfitri dan Gawai di sini, semalam.

Affendi berkata ATM, Polis Diraja Malaysia (PDRM), Agensi Penguatkuasaan Maritim Malaysia (APMM) serta agensi-agensi penguatkuasaan dan keselamatan yang lain akan terus komited melaksanakan Op Benteng melalui koordinasi bersepadu bagi memastikan persempadanan negara, baik darat mahupun perairan tidak dicerobohi.

Op Benteng diaktifkan sejak Mei lepas di bawah Pasukan Petugas Kebangsaan (NTF) dengan kerjasama ATM, PDRM, Agensi Penguatkuasaan Maritim Malaysia, Kementerian Kesihatan, Angkatan Pertahanan Awam Malaysia (APM), Jabatan Imigresen Malaysia dan Jabatan Sukarelawan Malaysia (Rela).

Sejak NTF diaktifkan di Sarawak, seramai 962 orang PATI dan 160 orang tekong ditahan kerana cuba memasuki sempadan Malaysia secara haram, manakala 33 individu ditahan kerana disyaki melakukan penyeludupan barangan yang melibatkan nilai rampasan berjumlah RM1.57 juta.– BERNAMA

See author's posts


Letupan: JKR arah henti semua kerja, siasatan dibuat

KUCHING: Punca sebenar insiden kebakaran melibatkan Saluran Paip Gas Sabah-Sarawak (SSGP) di Long Ugui, Lawas petang semalam masih dalam siasatan.

Jabatan Kerja Raya (JKR) Sarawak dalam satu kenyataan menyatakan pihaknya akan bekerjasama dengan pihak berkuasa dan yang berkaitan dalam membantu siasatan insiden itu dengan secara menyeluruh.

JKR juga mengarahkan pihak kontraktor untuk segera memberhentikan kesemua kerja-kerja pembersihan tapak dan kerja-kerja tanah sementara siasatan dilakukan.

Menurut kenyataan Pusat Gerakan Operasi (PGO) Bomba Sarawak petang semalam, seorang maut dan dua lagi cedera dalam letupan di situ.

Mangsa yang maut dikenal pasti sebagai Hadi Wiyono yang meninggal dunia ketika berada dalam jengkaut, manakala dua yang cedera ialah Hendrick dan Gabriel Meripa, yang melecur di beberapa bahagian badan.

Mereka adalah pekerja syarikat kontraktor projek Jajaran Jalan Perhubungan Sabah Sarawak (SSLR).

Petroliam Nasional Bhd (Petronas) dalam kenyataan malam tadi mengesahkan insiden kebakaran di SSGP ‘berhampiran KP 132’ berdekatan Lawas.

Petronas berkata, kejadian itu dipercayai membabitkan kontraktor pihak ketiga yang melakukan kerja ‘tidak berkaitan dengan operasi SSGP berhampiran kawasan izin lalu (ROW) saluran paip’.

“Laporan polis sudah dibuat berhubung kejadian ini dan siasatan menyeluruh akan dilaksanakan,” katanya

Oleh NUR AIN OTSMAN

See author's posts


Pasar Lama Kuching: Pusat Ekonomi, Destinasi Pelancongan

SEBUAH lagi buku yang merakamkan sejarah dan warisan penempatan awal Sarawak yang cukup signifikan berjaya diterbitkan pada 2021. Buku yang dimaksudkan berjudul “Kuching Old Bazaar: Its History and Changes” yang diterbitkan oleh Kuching Old Market Community Association.

Buku itu menyusul penerbitan yang lebih awal berjudul “Negeri Santubong: Sejarah Awal Sarawak” yang ditulis oleh Sanib Said dan diterbitkan oleh Yayasan Budaya Melayu Sarawak.

Kedua-dua buku tersebut dicetak oleh InfoGrafik Press Sdn Bhd pada tahun yang sama.

Fakta yang penting yang diserlahi kedua-dua buku tersebut ialah: (i) Santubong adalah sebuah pelabuhan terhebat di Kepulauan Melayu dari tahun 300 Era Sebelum Sekarang (ESS). (ii) Pasar Lama Kuching merupakan pusat politik dan ekonomi yang meninggalkan sejarah dan wairsan era peninggalan Rejim Keluarga Brooke pada abad ke-19.

Dalam tullisan ini buku Kuching Old Bazaar: Its History and Changes diserlahi selepas buku tulisan Sanib Said mengenai negeri Santubong pernah disiarkan di Utusan Sarawak dalam keluaran 26 Jun 2021 dalam ruangan “Dari Naskhah Ke Naskhah”.

Pasar Lama Kuching bermula 1860

Pasar Lama Kuching telah dibangunkan oleh masyarakat Cina pada tahun 1860. Ia meliputi kawasan-kawasan yang kita dapat kenali sehingga ke hari ini seperti Main Bazaar, Carpentar Street, China Street, Bishop’s Gate, Ewe Hai Street, dan beberapa nama kawasan dalam persekitarannya yang kini diangkat sebagai Jejak Warisan  oleh Kementerian Pelancongan, Seni Kreatif dan Seni Persembahan.

Menteri Pelancongan, Seni Kreatif dan Seni Persembahan Dato Sri Karim Rahman Hamzah, dalam kata pengantarnya dalam buku berkenaan memuji usaha Persatuan Masyarakat Pasar Lama Kuching yang dipengerusikan oleh Kapitan Lim Chuan Chan atas usaha menerbit buku tersebut sebagai sebahagian dari Program Pemetaan Kebudayaan Pasar Lama Kuching dan Promosi Pelancongan.

Karim puas hati bahawa promosi kebudayaan dan pelancongan yang dilibatkan secara proaktif melalui penyertaan komuniti meringankan beban kumpulan yang terlibat secara langsung dalam industri kebudayaan dan pelancongan semata-mata.

Beliau menganggap badan bukan kerajaan (NGO) seperti yang dipimpin oleh Kapitan Lim Chuan Chan itu sebagai ‘duta’ kebudayaan dan pelancongan yang cukup berkesan.

Monograf pertama

Menurut pengarang Chai Yu, yang mengetuai sekumpulan anggota editorial buku Kuching Old Bazaar ini, hasil kajian, penyelidikan, wawancara dan kerja-kerja pengumpulan fakta dari pelbagai pihak merupakan monograf pertama yang memfokuskan ke atas sejarah sosial dan oral Pasar Lama.

Banyak bantuan diperolehi untuk menghasilkan bahan-bahan buku berkenaan, termasuklah kaji selidik yang dilakukan oleh Dr Elena Chai Chin Fern dan anggota pasukannya dari Universiti Malaysia Sarawak (UNIMAS); rujukan bahan-bahan dari Sarawak Gazette serta beberapa orang individu dalam pelbagai lapisan masyarakat dan dari kalangan pelbagai etnik di Sarawak dalam menjejaki susur-galur sejarah dan peninggalan warisan Pasar Lama Kuching.

1820: Penemuan lombong emas, antimoni di Bau

Pada ketika Sarawak masih di bawah Kesultanan Brunei, penemuan lombong emas dan antimoni telah berlaku dalam kawasan Bau. Pada ketika itulah masyarakat Cina, yang sudah wujud seperti yang terbukti dengan kewujudan Tua Pek Kong di persimpangan Main Bazaar dan Temple Street yang masih megah berdiri sehingga ke  hari ini, mulai bergiat aktif dalam aktiviti ekonomi.

Pada ketika itu, kegiatan perlombongan di Bau merupakan kegiatan huluan manakala di Pasar Lama Kuching kegiatan hiliran seperti penjualan emas di kedai-kedai (yang kellihatan masih banyak wujud sehingga ke hari ini sekitar Main Bazaaar dan Carpentar Street).

Berlaku banyak kekecohan dan ketegangan sivil di Sarawak pada ketika penemuan perlombongan itu, terutama sekali sekitar 1830-an.

Kegiatan pada Era Brooke

Pada 1841 James Brooke tiba di Kuching dan dijemput oleh Sultan Brunei ketika itu untuk menteramkan ketegangan dan kekecohan itu sehingga ditawarkan sebagai Raja pertama.

Pada  ketika pemberontakan memuncak di Bau pada 1857 kegiatan perniagaan di Pasar Lama Kuching dikatakan terjejas teruk dan kejadian itu berlaku sehingga era Raja Charles Brooke sebagai Raja ke-2 pada 1868.

Rentetan daripada itu diwujudkan Mahkamah Cina di Main Bazaar pada 1912 dengan Ong Tiang Swee dilantik sebagai Ketua Majistretnya bagi mengadili kes-kes sivil dalam kalangan masyarakat Cina ketika itu. Pada tahun 1886 deretan kedai dibina di Ewe Hai Street.

Pada 1884 satu tragedi besar berlaku apabila sebuah kedai di persimpangan Carpentar Street dan China Street terbakar. Oleh kerana kedai-kedai yang dibina rapat-rapat antara satu sama lain pada ketika itu, dan berdindingkan papan dan beratap daun palma, akhirnya ia menjadi kebakaran besar  yang memusnahkan 160 buah kedai.

Untuk membina semula kedai-kedai baharu Raja Charles Brooke telah memerintah agar semua kedai baharu dibina daripada konkrit.

Pada tahun 1880 pasar basah dipindahkan ke Gambier Street, kawasan yang kemudiannya dilabelkan sebagai kawasan Pasar Baharu manakala kawasan Main Bazaar, Carpentar Street dan kawasan-kawasan berjiranan sebagai Pasar Lama.

Pada 1874 bangunan Mahkamah Lama dibina, pada mulanya menempatkan bangunan kerajaan. Bangunan ini masih tersergam megah dan dijadikan bangunan untuk pusat pelancongan.

Pada 1870 Sarawak Gazette dilancarkan, memulakan kerja-kerja rakaman rasmi yang bersistematik tentang pentadbiran awal Rejim Brooke.

Pada 1917 Rajah ke-3 orang putih adalah di bawah Raja Charles Vyner Brooke terkenal dengan penganjuran 100 tahun pemerintahan Brooke secara besar-besaran pada 1946. Namun kegahan sambutan perayaan itu terjejas oleh Penaklukan Jepun selama tiga tahun 8 bulan, menyebabkan Raja Charles Vyner Brooke terpaksa menyerahkan Sarawak kepada kerajaan British sebagai tanah jajahan.

Jepun tewas selepas pengeboman Pearl Harbour di Hiroshima, dan British memerintah terus sehinggalah Sarawak menyertai penubuhan Persekutuan Malaysia.

Pasca Merdeka

Pada 1963 ketika penubuhan Persekutuan Malaysia, sebahagian Jalan Rock dinamakan sebagai Jalan Tun Abang Haji Openg bersempena dengan nama Yang di-Pertua Negeri pertama Sarawak.

Selepas itu rumah kedai dibina di Green Hill, selain pembinaan Tebingan Sungai Kuching pada 1993.

Pada 1995 Persatuan Masyarakat Pasar Lama Kuching pun ditubuhkan. Badan ini bergiat proaktif membantu kerajaan Sarawak dalam pengwujudan aktiviti-aktiviti besar seperti Festival Kuih Bulan Rentas Budaya Kuching pada 2003 dan pelancaran Program Pemetaan Kebudayaan dan Promosi Pelancongan Pasar Lama Kuching pada 2020.

Begitulah, catatan-catatan pentiing usaha melestarikan Pasar Lama Kuching yang kini dilihat sebagai tapak jejak warisan dan sejarah Sarawak yang cukup bererti dari aspek sumbangan masyarakat Cina dalam sama-sama membangunkan Sarawak sehingga ke hari ini.

Penutup

Begitulah rakaman sejarah dan warisan penempatan awal Pasar Lama Kuching yang cukup signifikan dalam perkembangan ekonomi dan warisan budaya Sarawak yang cukup bermakna untuk tatapan generasi penerus serta untuk dinikmati para pelancong.

Penampilan buku ini amat bermakna dan wajar dibaca kita semua.

See author's posts


Costa akhirnya temui sentuhan

DIEGO Costa menjaringkan gol pertamanya sejak Oktober tetapi Atletico Madrid terlepas peluang untuk melangkah ke tempat empat teratas La Liga Sepanyol setelah seri 1-1 di Athletic Bilbao.

Costa meraikan jaringannya dengan mengangkat baju Virgina Torrecilla, pemain daripada pasukan wanita Atletico yang menjalani pembedahan tumor otak bulan lalu.

Gol penyamaan beliau muncul dua minit selepas Iker Muniain yang cemerlang meletakkan Bilbao di hadapan menjelang akhir separuh masa pertama dan kedua-dua pasukan tidak dapat mencari gol kemenangan di San Mames yang kosong, dengan pemain pertahanan Atletico, Santiago Arias terlepas peluang terbaik pada lewat aksi.

Pasukan Atletico, Diego Simeone berada di kedudukan keenam, sama mata dengan Getafe dan satu di belakang Real Sociedad, yang diikat 1-1 di tempat lawan oleh Osasuna. – AFP

See author's posts


Vettel sertai Aston Martin

BEKAS juara dunia Formula Satu empat kali, Sebastian Vettel telah menandatangani kontrak dengan pasukan Aston Martin yang dinamakan semula untuk musim 2021 “dan seterusnya”, umum pasukan Formula Satu, Britain itu semalam.

Pemandu dari Jerman berusia 33 tahun itu memenangi empat gelaran berturut-turut dari 2010 hingga 2013 bersama Red Bull sebelum menyertai Ferrari namum pasukan dari Itali belum memperbaharui kontraknya.

Menandatangani Vettel adalah “isyarat yang jelas” kepada dunia perlumbaan, kata Racing Point, yang akan mengambil nama Aston Martin tahun depan setelah pelaburan pemilik jutawan Kanada, Lawrence Stroll dalam jenama Britain.

Vettel akan memandu bersama anak lelaki Stroll, Lance dan menggantikan pemandu Mexico, Sergio Perez yang mengumumkan pada hari Khamis bahawa dia akan meninggalkan Racing Point akhir musim ini.

“Ini pengembaraan baru bagi saya dengan syarikat kereta yang benar-benar legenda. Saya terkesan dengan hasil yang dicapai oleh pasukan tahun ini dan saya percaya masa depan kelihatan lebih cerah,” kata Vettel.

“Tenaga dan komitmen Lawrence terhadap sukan ini memberi inspirasi dan saya percaya kita dapat membina sesuatu yang sangat istimewa bersama-sama.”

Vettel telah menghabiskan enam musim bersama pasukan dati Itali tanpa mengulangi pencapaian beliau di Red Bull.

Musim ini terbukti sangat sukar dengan Vettel turun ke tangga ke-13 dalam kejuaraan dunia menjelang Grand Prix Tuscan, Ahad ini di Mugello di Itali dengan Ferrari mengalami musim yang sengsara.

Kemenangan terakhir daripada 53 kemenangan Vettel – yang ketiga terbanyak dalam sejarah F1 – hadir di Grand Prix Singapura 2019. Hanya Michael Schumacher (91) dan Lewis Hamilton (89) yang memenangi lebih banyak perlumbaan, sementara dia juga telah berada di podium sebanyak 67 kali.

Ketika ditanya apakah dia hampir akan bersara ketika Ferrari memutuskan untuk tidak mengekalkannya, dia menjawab: “Apakah ada ukuran berapa hampir anda dapat pergi?”

“Saya telah menghabiskan beberapa minggu dan bulan terakhir untuk memikirkan masa depan saya … Apa yang terbaik untuk dilakukan? Rasanya ini seperti perkara yang betul dilakukan.” – AFP

See author's posts


Patuhi SOP ditetapkan

MUKAH: Suasana awan mendung tidak menghalang sebuah keluarga di sini untuk melawat pusara di Perkuburan Islam Mukah kelmarin (16 Jun).

Mereka yang tiba di sana pada kira-kira jam 8.30 pagi berkenaan ialah keluarga Husin Meludin daripada Kampung Penipah Mukah.

Kehadiran mereka ialah berikutan kebenaran pihak berkuasa untuk orang ramai menziarahi kubur mulai hari Isnin dengan mematuhi Prosedur Operasi Standard (SOP) yang ditetapkan.

Menurut Husin arwah isterinya Seniah Man meninggal dunia tiga hari yang lalu(13 Jun) dan mereka lega apabila pihak berkuasa membenarkan orang untuk melawat perkuburan.

Adalah difahamkan jasad Seniah adalah merupakan yang terkini yang dikebumikan di Perkuburan Islam Mukah berkenaan.

Sementara itu, dua penjaga kubur, Putit Iban, 58 tahun dan Isa Zekeria Mohd Salleh, 50, ketika ditemui Utusan Sarawak menyatakan  keluarga Husin adalah yang pertama melawat kubur pada hari tersebut.

Oleh kerana pada ketika itu hujan seakan-akan turun mereka terus membawa kanopi ke pusara yang dilawati untuk memudahkan keluarga berkenaan untuk berdoa di sana.

Menurut mereka pihak keluarga berkenaan telah menghubungi mereka lebih awal sebelum datang untuk menziarahi ke tanah perkuburan yang berlokasi di belakang institut memandu itu.

Mereka percaya dalam beberapa hari ini lebih ramai lagi akan melawat pusara-pusara tersayang dan berharap SOP yang ditetapkan oleh kerajaan akan tetap dipatuhi.

Oleh Henry B Siyu

See author's posts


Nyelai Tang Amat

Tusun Ke-2

NILIK NASIT ARI ATAU BABI

LEMAMBANG ke duduk ba tisi Leo Bundan nya lalu berandau enggau Manang nya. Enda tentu didinga leka randau seduai nya. Udah nya Lemambang nya tadi pan angkat lalu deka ngayang babi. Babi nya sigi udah sedia lading-lading semak iya dia. Udah diberi makai piring, babi nya pan disugu lalu nya digayang. Udah babi nya mati, Lemambang seduai Manang nya pan ngulihka atau babi nya tadi lalu diengkah ba pinggai beselapka daun sabang. Bala sida tuai pan besambutka atau babi nya lalu sama bela diasuh mantaika penemu diri pasal gaya atau babi nya. Manah tauka jai.  Kenu ku sida ke meda sereta ngelala nasit orang ti empu pengawa nya: umbas iya pemanah mih atau babi nya.

Tembu bepedaka atau babi nya, iya enggau bala pengabang sereta sida serumah nya mega ditumi ngena ai tuak. Maya nya Lemambang pan ngambi peluang berandau enggau Leo baru.

“Uchu, aku bisi utai ditanya ba nuan. Ngelama tu nuan kala bisi mimpi nyelai? Tauka bisi utai nyadi ba pengidup nuan ti besangkut paut enggau Orang Panggau?” pia ku iya ngepunka randau kami.

“Bisi aki. Tang aku enda nemu nama tuju iya. Aku kala bemimpi. Mimpi aku tu bisi nyadi urung setaun dua ti udah,” ku Leo Bundan.

“Nya mih uchu, aku ngasaika bisi utai nyelai ba nuan. Kenyau kita ke datai tadi, senang amat asai ati aku meda mua nuan. Pia mega ari mimpi endu nyin demalam. Aku berasai gaga meda kita datai. Baka ke diajih. Uji nuan nusi ke kami duai Manang tu mimpi nuan nya,” ku Lemambang nya sambil malik ngagai mua Manang ti duduk ari sepiak kiba Leo.

MIMPI DIBAI BUNGAI NUING NGABANG

“Mimpi aku baka tu, aki. Aku bemimpi sekali. Maya nya aku asai ke benung tinduk , lalu digerak orang. Orang madah bisi Orang Panggau datai ngiga aku di luar rumah. Aku pan angkat pansut ke tanju. Maya nya aku meda mayuh amat orang ba tengah laman sebuah rumah panjai. Sida nya indu, lelaki enggau anak mit semua bengepan Iban magang. Seiku pan sida nya nadai dikelala aku. Enda lama udah nya, datai dih siku orang ti kering gamal, penuh ngena ngepan Iban lalu mansang ngagai aku. Orang nya pan madahka nama diri Bungai Nuing. Sida datai laban deka mai aku ngabang. Ninga munyi nya aku baka ke diasuh ga lalu tama ke bilik lalu bepasukka ngepan. Aku nangkin ilang, ngena gagung sereta beselapuk chukup enggau lanjang bulu burung. Kurang lebih sebaka enggau ngepan Bungai Nuing tadi. Dia aku lalu matak senapang patah ari atas pemanggai lalu disan aku. Senapang nya baru sereta manah amai. Bungai Nuing pan lalu bejaku baru ngasuh aku nyadi tuai pengabang. Iya madah, aku sigi diambi sida nyadi tuai pengabang laban aku ti bisi ngembuan senapang nya. Aku pan enda mantah. Enda lama udah nya, kami pan mupuk ngejang ari rumah panjai. Aku enda nemu kini tunga kami ke ngabang nya laban Bungai Nuing nadai nyebut nama menua nya. Lebuh aku baru deka nanya, aku pan tedani,” pia ku Leo nusi ke seduai nya pasal mimpi nya. Seduai iya sama ngenung ninga mimpi Leo.

“Amat manah mimpi nuan, uchu. Kati kala diintu nuan mimpi nya? Enti nuan deka, aku nemu ga ngintu sereta ngaduka mimpi nuan nya ambika nyentuk,” ku Lemambang nya.

“Nadai, aki. Sekumbang ti masuk agama Kristian aku sigi nadai kala berunding ngintu mimpi nya. Dua bulan udah nya, pun serai aku bebungai pan enda aku guna tauka diadu aku,” ku saut Leo.

“Kada enda salah tanya aku tu, uchu?  Kati nuan tu bisi peturun aki ini nyadi Lemambang tauka Manang,” ku Lemambang nya nanya baru. Manang nya mega baka ke sedia ngantika saut aku.

“Sigi bisi aki. Kelia menya bisi mih,” ku saut Leo lalu becherita mimit pasal penatai sereta peturun diri empu.

“Apuuu…! Patut mih nuan tu semak amat ari antu, uchu. Bidik nuan, uchu. Nya mih kebuah Orang Panggau deka nyemakka diri ngagai nuan. Enti baka kami tu ngempu mimpi nuan nya, besai reti iya, uchu. Pun serai ti bebungai nya tau mih ke ubat, uchu, enti diadu sereta diintu nuan. Enti aku sigi begawai…,” pia ku sempelah Manang nya.

Randau Leo enggau Lembambang seduai Manang nya tadi puntan laban dikangauka orang besundang tujuh kali niti ruai. Udah tembu nya, sida pan merarau. Tembu merarau, sida Leo seraban pan mulaika diri. Maya sida lima  mulaika diri hari sigi udah lemai bendar.  Sebedau mupuk, Lemambang nya tadi pan ngerandau iya baru.

“Enti sema nuan begunaka Lemambang mya nuan deka ngaga pengawa begawai, tau ga ngambi aku, uchu. Aku sanggup datai, enda milih maya enggau menua,” ku Lemambang nya tadi. Leo semina nagunka pala aja lalu nadai nyabut semaya.

PECHAYA TANG TUHAN LEBIH BEKUASA

Nyentuka ngagai taun 2015, Leo Bundan endang nadai kala ngintu tauka ngaduka mimpi nya. Bungai serai nya pan enda diguna iya. Tejuka tumbuh pia aja mih ba belakang rumah iya di Bandar Raya Miri din. Kenu ku Leo, iya pechaya, sida Orang Panggau tu amat bisi. Sida deka nulung bansa Iban, lebih agi sida ke agi megai Agama Adat Iban nya. Taja pia, ba pengarap iya Tuhan ti Allah Taala lebih bekuasa laban sida Orang Panggau pan sama nyembah Iya ti disebut orang Kristian, Tuhan Jesus Kristus.

Aku, ti seruran mansik sereta cherita antu ti nyelai baka tu pan sebaka enggau penemu Leo nya mega. Dalam asil tulis aku, aku bisi nyebut Orang Panggau tu seraban ari Antu Bunsu Petara (Dewa): Sama enggau “Dewa” dalam pengarap Tua Pek Kong enggau Hindu.

AGAMA

Agama nya sebengkah ari pengarap lalu nyembah orang ti besai kuasa lebih agi iya ti disebut Petara tauka mayuh bansa petara baka Bunsu Petara “Dewa”. Semua agama nya sistem pengarap, tang ukai semua sistem pengarap nya agama. Taja pia, dua iti pekara nya kelalu mayuh utai ti sama sebaka enti dibanding enggau pangan diri.

“Religion is the belief and worship of superhuman controlling power especially a personal God or gods / goddess. All religion are a type of belief systems, but not all belief systems are religions. …but there are too many similarities between the two for comparison…” (Wikipedia.)

POLITEISME

Politeisme nya agama ti arapka mayuh bansa Bunsu Petara (Dewa Dewi, gods /goddess, diety). Tuju agama tu iya nya ukai semina meri piring ngagai Bunsu Petara tu tang mega nyembah sereta besampi minta berekat nyeliahka diri ari penyai. Chunto agama ke baka tu nya: agama Hindu, Buddha, Shinto, Yunani (Greek), agama tradisi bansa China, pengarap neo-pagan enggau paganisme English-Saxon. (Hutchinson Encyclopedia (12th Edition)

MONOTEISME

Monoteisme nya agama ti arapka semina siku aja Petara @ Petara (God Almighty). Pengarap tu dikembuan orang Judah (Jews), Kristian enggau Islam. Monoteimse enda nyebut pasal mayuh Bunsu Petara. Agama tu bisi nyebut pasal deity, a supernatural being gods or goddess, tang agama Judah, Kristian enggau Islam semina nyembah SATU aja supernatural being. (Hutchinson Encyclopedia 12th Edition)

Nitihka pansik Hutchionson, di dunya tu bisi lima ngagai 12 agama ti besai-besai (major) tang semina tiga bengkah agama aja ti Monoteisme, lalu sida ti bukai nya Politeisme sereta mayuh agi sida ti disebut agama ti mit-mit (minor). Berindik ari pansik nya, agama Adat Iban nya mih siti ari agama ke mit-mit (minor) nya dalam kategori agama Politeisme ti nyembah petara-petara “gods / goddess, dewa” (Bunsu Petara: Orang Panggau Libau enggau tujuh iku Sengalang Burong diri menyadi)

Nitihka pansik teori Infraed (IR) Light for Ghost Hunting, Sains Fizik (Theoretical Physicist) – Albert Einstein & Sains Spiritual, ujan nyala, endang tanda Antu Bunsu Petara tauka Antu amat-amat bisi datai; laban sida nya roh @ tauka disebut Eletromagnetic Energy – Negative Energy, semina ulih diau ba utai ti chelap, enda angat tauka mambam. Engergi Negatif @ Antu, roh jai enda ulih diau ba endur ti angat.

(Betampung ba Tusun Ke-3  minggu nyin ila)

Sekeda ari artikel dalam gempung cherita Nyelai Tang Amat (NTA) tu udah kala dichelak nyadi bup ti benama Batu Kudi Nyabak enggau Pengabang Ari Panggau Libau; lalu deka  befokus ba senentang pengidup pendiau bansa Dayak di Kalimantan enggau  Iban Sarawak tauka bansa Dayak ti bukai di Sarawak. Pechaya tauka enda, bepanggai ba pemacha empu.

Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Kelimpah ari nya, enti bala pemacha bisi tetemuka cherita tauka utai ti nyelai (misteri) di menua kita, pasal Antu tauka Bunsu Petara tauka pasal Tuhan God Almighty, tau mega ngiga aku, puji Tuhan, enti “diizinNya” aku deka datai ba endur kita nya.

Oleh HARRY USUP UMBAR

See author's posts


GPS bina jalan alternatif hubungkan Limbang, Lawas

MIRI: Kerajaan Sarawak pimpinan Gabungan Parti Sarawak (GPS) akan melaksanakan pembinaan jalan alternatif menghubungkan Mulu ke Gunung Buda dan seterusnya menghubungkan daerah Limbang dan Lawas tanpa menjejaskan kelestarian alam semulajadi di kawasan berkenaan.

Jajaran alternatif itu lebih dekat berbanding jalan Sabah-Sarawak Link Road (SSLR) yang lebih jauh.

Timbalan Ketua Menteri, Datuk Amar Awang Tengah Ali Hasan berkata demikian sewaktu majlis makan malam untuk delegasi dan perwakilan Parti Pesaka Bumiputera Bersatu (PBB) kawasan Bukit Sari, Bukit Kota, Batu Danau dan Ba’kelalan di sebuah hotel terkemuka di Miri semalam selepas menghadiri Konvensyen Parti PBB Zon Utara 2020.

Hadir sama Speaker Dewan Undangan Negeri Sarawak, Datuk Amar Mohd. Asfia Awang Nassar, Menteri Muda Pembangunan Usahawan, Datuk Mohd. Naroden Majais, Menteri Muda Pemodenan Pertanian dan Tanah Adat, Datuk Dr Abdul Rahman Ismail, Timbalan Menteri Pembangunan Luar Bandar Malaysia, Dato Henry Sum Agong, Timbalan Menteri Pengangkutan Malaysia, Hasbi Habibollah dan ADUN Batu Danau, Paulus Palu Gumbang.

Jajaran baharu itu tidak akan melalui negara Brunei sebaliknya melalui jajaran daripada Mulu, Gunung Buda, Limbang dan Lawas yang turut meliputi jalan ke rumah panjang dan perkampungan di pedalaman kawasan utara Sarawak.

Beliau yang juga Timbalan Yang Di-Pertua Parti PBB yakin jajaran itu adalah jalan alternatif menghubungkan Bahagian Miri dan Limbang serta daerah Lawas.

Perkara ini telah dibincang dengan Ketua Menteri, Datuk Patinggi Abang Johari Tun Openg yang melihat kepentingan perhubungan dan keperluan rakyat di seluruh pelusuk Sarawak akan diberi perhatian sewajarnya.Ini kerana jalan alternatif itu akan memudahkan perhubungan antara kawasan terpencil di Sarawak terjalin dengan dunia luar.

Beliau berharap agar rakyat terus menyokong GPS dalam menghadapi pilihan raya negeri mahupun pilihan raya umum bagi memastikan segala perancangan yang telah dan akan dilaksanakan dapat direalisasikan demi masa depan rakyat dan generasi akan datang.

Hanya GPS mampu mengotakan segala janji berbanding pihak lain yang terbukti selama 22 bulan gagal menunaikan segala janji manis mereka.Sebaliknya kemunculan parti-parti baharu juga tidak menjamin mampu menunaikan segala yang dijanjikan kerana mereka lebih kepada politik peribadi.

Oleh itu, perpaduan, keharmonian rakyat Sarawak yang berbagai latar belakang, kaum, agama dan budaya perlu terus diperkukuhkan bersama GPS, tegas beliau.

GPS yang menjadi parti pemerintah akan terus memastikan kepentingan semua kaum dan keharmonian yang diwarisi sejak zaman nenek moyang rakyat Sarawak akan terus dijaga sebaiknya.

Sementara itu, Datuk Dr Abdul Rahman Ismail menjelaskan jalan alternatif itu adalah perancangan jangka panjang kerajaan Sarawak sejak dahulu.Ini bukanlah sesuatu yang baharu kerana laluan bagi jajaran menghubungkan Limbang dan Lawas tanpa melalui negara Brunei telah lama wujud.

Justeru perkembangan semasa dan pengukuhan ekonomi menyaksikan jajaran itu kembali diberi fokus untuk menghubungkan kawasan pedalaman yang jauh dapat dijalin dengan kawasan bandar.

Kerajaan GPS sentiasa fokus apabila merancang dan melaksanakan sesuatu program.

Turut sama Setiausaha Eksekutif Parti PBB Sarawak, Datuk Awang Bujang Awang Antek, Ahli Majlis Kerja Tertinggi Parti PBB, Kr Awangku Jinal Abidin Pengiran Jawa, Datuk Safri Datuk Abdillah, veteran-veteran parti PBB dan ahli jawatankuasa pengelola konvensyen Parti PBB Zon Utara Sarawak.

Oleh Adeng Edrus

See author's posts


PM Ismail Sabri tiba di London

LONDON: Datuk Seri Ismail Sabri Yaakob tiba di sini awal pagi semalam untuk menghadiri beberapa acara di ibu kota ini.

Ketibaan Perdana Menteri di Lapangan Terbang Luton pada 2.00 pagi (9.00 pagi waktu Malaysia) disambut Pesuruhjaya Tinggi Malaysia di United Kingdom Zakri Jaafar.

Timbalan Pesuruhjaya Tinggi Malaysia Zahid Rastam serta ketua-ketua jabatan dan agensi Malaysia yang berpejabat di London menyambut ketibaan Ismail Sabri di hotel penginapannya.

Perdana Menteri, yang dalam perjalanan ke Washington DC bagi menghadiri Sidang Kemuncak ASEAN-Amerika Syarikat, dijadual melawat Pameran Tenun Pahang: Menyulam Harapan yang diadakan sempena London Craft Week di bangunan Suruhanjaya Tinggi Malaysia di Belgrave Square, di sini.

Beliau turut dijadual menghadap Raja Permaisuri Agong Tunku Hajah Azizah Aminah Maimunah Iskandariah, yang berada di London bagi pameran yang julung kali diadakan itu.

Pameran Tenun Pahang Diraja bermula Isnin diadakan selama seminggu sehingga Ahad (15 Mei) antara lain memperagakan tenunan dari penjara, yang menampilkan tenunan tradisional lengkap dengan penenun bertugas, fabrik arkib dari Muzium Pahang dan pilihan pakaian Tunku Azizah sendiri, selain koleksi Tenun peribadi.

Perdana Menteri dijadual menghadiri majlis sambutan Hari Raya Aidilfitri Keluarga Malaysia dengan rakyat Malaysia yang menetap di United Kingdom.

Ismail Sabri dijadual berlepas ke Washington DC pada 5.00 petang semalam (12.00 tengah malam waktu Malaysia). – Bernama

See author's posts


‘Jalan keluar’ untuk kembali ke sekolah

KUALA LUMPUR: Pemberian vaksin kepada semua pelajar yang akan menduduki  peperiksaan utama pada tahun hadapan disifatkan ‘jalan keluar’ terbaik  untuk  membolehkan pelajar kembali segera ke sekolah walaupun  negara masih ‘bertarung’ dengan jumlah kes harian Covid-19 yang tinggi.

Pengumuman  Menteri Penyelaras Program Imunisasi Covid-19 Kebangsaan Khairy Jamaluddin pada 18 Jun lalu, merupakan khabar gembira seterusnya memberi sinar kepada calon Sijil Pelajaran Malaysia (SPM) dan  Sijil Tinggi Persekolahan Malaysia (STPM)  2021 untuk mengikuti sesi pembelajaran di sekolah sehingga menjelangnya tarikh peperiksaan.

Vaksin Comirnaty keluaran Pfizer-BioNTech yang diluluskan kerajaan untuk kanak-kanak berumur 12 tahun ke atas,  dijangka akan diterima calon-calon peperiksaan  ini pada pertengahan Julai depan untuk dos pertama.

Sudah tentu usaha ini turut memberi kelegaan kepada guru dan ibu bapa bagi memastikan persediaan pelajar yang terjejas berikutan terpaksa mengikuti Pengajaran dan Pembelajaran di Rumah (PdPR)  sebelum ini dapat kembali dipertingkatkan.

Vaksin yang  bakal diterima ini menjadi perisai terbaik pelajar khususnya bagi calon yang akan menduduki peperiksaan terutama dapat melindungi mereka daripada komplikasi teruk Covid-19, menurut Ketua Unit Penyakit Berjangkit, Fakulti Perubatan Universiti Teknologi Mara (UiTM) Sungai Buloh, Dr. Rosnida Mohd Noh.

Meskipun dapatan menunjukkan gejala Covid-19 yang dihadapi kumpulan kanak-kanak sehingga 17 tahun ini lebih ringan berbanding orang dewasa,  namun usaha pemberian vaksin ini sangat penting untuk memberi keyakinan kepada pelajar  bahawa mereka telah dilindungi  sebelum  kembali ke sekolah bagi meneruskan pembelajaran.

Jelasnya, pelajar tidak perlu merasa bimbang dengan kesan sampingan seperti demam dan sakit kepala yang biasanya akan dihadapi  penerima vaksin  kerana ia hanya bersifat sementara.

“Apabila tidak mengambil vaksin, risiko jangkitan Covid-19 lebih besar sehingga boleh menyebabkan kesan akut dalam jangka masa panjang.

“Apa yang paling penting, apabila pelajar menerima vaksin,  secara tidak langsung akan mengurangkan gangguan terhadap proses pembelajaran sekali gus pelajar boleh meneruskan sesi persekolahan seperti biasa,’’ katanya, kepada Bernama.

Dr. Rosnida menyatakan berdasarkan kepada situasi semasa dan pendedahan maklumat berkaitan vaksin melalui pelbagai saluran media, pelajar pada masa kini dilihat bersikap lebih terbuka  dan yakin  program vaksinasi seperti yang dirancangkan akan dapat dilaksanakan dengan jayanya.

Pensyarah Pusat Pendidikan dan Kesejahteraan Komuniti, Universiti Kebangsaan Malaysia (UKM) Dr. Anuar Ahmad pula berpandangan,  pemberian vaksin kepada calon peperiksaan perlu lebih bersasar.

Jelasnya, pendekatan itu perlu supaya pelajar yang berkeperluan diberikan vaksinasi terlebih dahulu bagi memastikan kelangsungan pembelajaran mereka.

“Jangkaan kasar jumlah pelajar yang bakal menduduki SPM dan STPM tahun ini sekitar 500,000 orang.

“Oleh kerana jumlahnya yang besar dan masa pendek, sasaran (pelajar) perlu jelas, kumpulan pelajar manakah yang perlu didahulukan, dalam kalangan pelajar bandar atau luar bandar?,’’ soalnya.

Anuar menyatakan sekiranya pemberian vaksin dibuat secara berperingkat, kumpulan pelajar luar bandar yang mempunyai kesukaran mendapatkan akses internet perlu diberi keutamaan.

— BERNAMA

See author's posts


Agong berkenan adakan sidang video

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam berkenan menerima menghadap Menteri Kanan (Kluster Keselamatan) Datuk Seri Ismail Sabri Yaakob menerusi sidang video.

Jabatan Perdana Menteri dalam satu kenyataan memaklumkan Seri Paduka berkenan mengambil maklum mengenai peranan dan usaha yang dilaksanakan oleh kerajaan sepanjang tempoh Perintah Kawalan Pergerakan (PKP).

Menurut kenyataan itu, dalam sesi selama 20 minit itu, Al-Sultan Abdullah turut berkenan mengambil maklum langkah dan tindakan dilaksanakan Kementerian Pertahanan dan Angkatan Tentera Malaysia (ATM) bagi memperketatkan kawalan sempadan negara dan menangani isu pencerobohan pendatang asing.

“Seri Paduka turut menzahirkan ucapan penghargaan dan terima kasih kepada pihak kerajaan khususnya petugas barisan hadapan yang telah bertungkus lumus dalam memastikan penularan wabak COVID-19 ini dapat dihentikan,” menurut kenyataan itu.-Bernama

See author's posts


AS batal 1,000 visa pelajar, penyelidik China

Washington: Amerika Syarikat (AS) membatalkan visa lebih 1,000 pelajar dan penyelidik dari China, dengan ada antaranya dituduh melakukan pengintipan.

Jabatan Negara AS dalam satu kenyataan pada Rabu berkata, langkah itu dilaksanakan selepas mendapat arahan daripada Presiden Donald Trump.Trump menerusi satu proklamasi pada 29 Mei mengumumkan ada rakyat China yang memasuki AS dengan visa pelajar untuk mencuri harta intelek dan membantu usaha pemodenan ketenteraan China.

“Pelajar dan penyelidik yang berisiko tinggi itu adalah jumlah kecil berbanding rakyat China yang mendapat visa untuk memasuki AS“Kami (AS) sentiasa mengalu-alukan kemasukan pelajar dan penyelidik dari China yang tidak bertujuan untuk membantu matlamat Parti Komunis China bagi meningkatkan aspek ketenteraannya,” kata jurucakap jabatan itu dalam satu kenyataan.

Bagaimanapun, kenyataan sama tidak memperincikan identiti pemilik visa atas alasan undang-undang berkaitan privasi.

Hampir 370,000 pelajar dari China memasuki universiti di AS antara 2018 dan 2019.

Ia adalah bilangan tertinggi untuk pelajar asing dan menjadi sumber pendapatan kepada institusi pendidikan di AS yang terjejas akibat pandemik Covid-19.

Bagaimanapun, ada pihak mempersoalkan perintah Trump itu yang didakwa menimbulkan curiga berhubung niat pelajar Asia melanjutkan pelajaran di AS.

Tetapi, pegawai AS berkata, bilangan kes pengintipan membabitkan China melonjak sejak beberapa tahun kebelakangan ini.

Pada Jun, AS menutup konsulat China selepas pentadbiran Trump mendakwa China cuba mencuri kajian universiti berhubung Covid-19.-AFP

See author's posts